text:
omhandlet i denne artikels stk. 12 foretages efter bestemmelserne i denne protokols artikel 8 og bilag II.
 15. De mauretanske myndighed meddeler hvert år Unionen oplysningerne om de bankkonti, der er omhandlet i artikel 8, stk. 12, senest tre måneder inden den planlagte betalingsdato.
 16. Den finansielle modydelse, der er omhandlet i stk. 1, opføres på statsbudgettet og er underlagt Mauretaniens regler og procedurer for forvaltning af de offentlige finanser. Den tager hensyn til principperne om forsvarlig økonomisk forvaltning, navnlig principperne om sparsommelighed, produktivitet og effektivitet, navnlig under overholdelse af principperne om gennemsigtighed, proportionalitet, ikkeforskelsbehandling og ligebehandling.
 17. De foranstaltninger og projekter, der finansieres med sektorstøtte, kan revideres af Europa-Kommissionen og Den Europæiske Revisionsret og være genstand for undersøgelser foretaget af Det Europæiske Kontor for Bekæmpelse af Svig.
 18. Denne artikels stk. 12 finder anvendelse med forbehold af denne protokols artikel 13, 14, 15, 21 og 23.
 ARTIKEL 6
 Overvågning af samlede tilladte fangstmængder og referencemængde
 1. TAC'erne (kategori 1, 2, 2a, 3, 6, 7 og 8) og referencemængder (kategori 4 og 5) er nærmere fastlagt i specifikationsbladene i bilag I. De fastsættes på grundlag af kalenderåret, dvs. fra 1. januar til 31. december. Hvis denne protokols første anvendelsesperiode og sidste anvendelsesperiode ikke svarer til et kalenderår, fastsættes TAC'erne pro rata temporis og under hensyn til udviklingen i fordelingen af fangster i årets løb for hver fiskerikategori.
 2. Med udtagelse af kategori 4 og 5 (tunkategorier) der er omfattet af referencemængder og specifikke bestemmelser, der gælder for TAC i kategori 6, må de samlede faktiske fangster, som tages af EU-fartøjerne i fiskerizonen, ikke overstige TAC. Hvis disse overskrides, vil bestemmelserne om fratrækning af kvoter, som gælder i henhold til EU-lovgivningen, blive bragt i anvendelse.
 3. Med henblik på stk. 2 garanterer Mauretanien og Unionen i fællesskab overvågningen af EU-fartøjers aktiviteter i fiskerizonen for at sikre en passende forvaltning af TAC'erne. Når denne overvågning pågår, underretter Mauretanien og Unionen hinanden om fangstniveauet for de EU-fartøjer, der befinder sig i fiskerizonen, når dette når op på 80 % af TAC'en i den pågældende fiskerikategori. Unionen underretter efterfølgende medlemsstaterne herom.
 4. Så snart fangstmængderne når op på 80 % af TAC'en, sikrer Mauretanien og Unionen daglig overvågning af EU-fartøjernes faktiske fangstmængder. Mauretanien og Unionen underretter hinanden, så snart den pågældende TAC er opfisket. Unionen underretter efterfølgende medlemsstaterne herom med henblik på et midlertidigt ophør med fiskeri.
 ARTIKEL 7
 Revision af fiskerimulighederne
 1. Uden at det berører denne artikels stk. 2, kan de fiskerimuligheder, der er omhandlet i denne protokols artikel 3, efter anmodning fra en af parterne revideres af Det Blandede Udvalg i overensstemmelse med artikel 14, stk. 3, litra a), i fiskeriaftalen og denne protokols artikel 11 efter fælles aftale og forudsat, at en sådan revision respekterer ressourcernes bæredygtighed i fiskerizonen. En sådan revision kan vedrøre antallet af EU-fartøjer, målarterne eller de kvoter, der er tildelt i henhold til denne protokols artikel 3 for hver kategori, tager hensyn til EU-fartøjernes faktiske aktiviteter i fiskerizonen og medfører en justering af den tilsvarende finansielle


text:
modydelse.
 2. I henhold til stk. 1 og senest seks måneder inden udgangen af denne protokols andet anvendelsesår foretager Det Blandede Udvalg en første evaluering af udnyttelsen af fiskerimuligheder for de EU-fartøjer, der fisker i fiskerizonen.
 3. Efter den revision, der er omhandlet i denne artikels stk. 1, må der dog ikke være en forøgelse af fiskerimulighederne, som fører til en forhøjelse, der er lig med eller højere end det dobbelte af den finansielle modydelse, som Unionen betaler, jf. artikel 5, stk. 1.
 ARTIKEL 8
 Sektorstøtte
 1. Den sektorstøtte, der er omhandlet i fiskeriaftalens artikel 13, stk. 2, litra c), og artikel 5, stk. 2, litra b), i denne protokol, bidrager til gennemførelsen af den sektorpolitik for fiskeriet, som Mauretanien har fastlagt.
 2. Denne sektorstøtte bidrager til udviklingen af et bæredygtigt fiskeri i Mauretanien, som er afkoblet fra EU-fartøjernes adgang til fiskerizonen. Den bidrager til gennemførelsen af nationale strategier for en bæredygtig udvikling af fiskerisektoren på den ene side og beskyttelse af miljøet, kystområder og beskyttede havområder på den anden side.
 3. Det Blandede Udvalg vedtager senest seks måneder efter datoen for anvendelsen af denne protokol et flerårigt sektorprogram samt detaljerede gennemførelsesbestemmelser herfor, navnlig:
 a)
 de årlige og flerårige retningslinjer for, hvordan den del af sektorstøtten skal anvendes i overensstemmelse med fiskeriaftalens artikel 13, stk. 5
 b)
 de årlige og flerårige mål, der skal nås for at opnå bæredygtigt fiskeri under hensyntagen til de prioriteter, som de mauretanske myndigheder har givet udtryk for inden for den nationale sektorpolitik
 c)
 de kriterier, rapporter og procedurer, herunder budgetmæssige og finansielle indikatorer og kontrol- og revisionsmetoder, der vil blive anvendt til evaluering af resultaterne på årsbasis.
 4. Enhver ændring af disse retningslinjer, mål og evalueringskriterier og -indikatorer skal godkendes af begge parter i Det Blandede Udvalg.
 5. De mauretanske myndigheder forelægger en årlig rapport, som skal gennemgås af Det Blandede Udvalg, om, hvor langt man er nået med de projekter, der gennemføres inden for rammerne af sektorstøtten. Opbygningen af denne rapport er angivet i bilag II.
 6. Inden denne protokol udløber, forelægger de mauretanske myndigheder en endelig rapport om gennemførelsen af den sektorstøtte, der ydes i medfør af denne protokol.
 7. Om nødvendigt fører parterne fortsat tilsyn med gennemførelsen af sektorstøtten højst seks måneder efter denne protokols udløb, suspension eller opsigelse som omhandlet i denne protokol. Enhver aktion eller ethvert projekt, som på forhånd er godkendt af Det Blandede Udvalg, tages dog i betragtning med henblik på en eventuel forlængelse af sektorstøtten dertil for en yderligere periode på op til seks måneder.
 8. Sektorstøtten gennemføres med hjælp fra en koordineringsenhed, der har til opgave at følge op på beslutninger truffet af Det Blandede Udvalg, og hvis opgaver er anført i bilag II. Der kan fastlægges foranstaltninger til støtte for denne koordineringsenheds arbejde på grundlag af en afgørelse truffet af Det Blandede Udvalg, og de kan i givet fald finansieres med en bevilling, der afsættes specifikt til sektorstøtten.
 9. Sektorstøtten i stk. 1 er målrettet specifikke og i fællesskab fastlagte foranstaltninger og projekter. Den

type: contracts

jurisdiction: EU


text:
må ikke anvendes til at dække modtagernes driftsudgifter, bortset fra, hvor det er relevant, den bevilling, der er omhandlet i stk. 8, til foranstaltninger til støtte for koordineringsenheden.
 10. Parterne opstiller en plan for kommunikation og synliggørelse med henblik på fiskeriaftalen. Denne plan godkendes på det første møde i Det Blandede Udvalg.
 11. Den finansielle modydelse, der er omhandlet i fiskeriaftalens artikel 13, stk. 2, litra c), vedrørende sektorstøtte, udbetales:
 a)
 for det første år, senest to måneder efter Det Blandede Udvalgs godkendelse af den årlige og flerårige programmering, jf. protokollens artikel 8, stk. 3
 b)
 for de følgende år, senest to måneder efter Det Blandede Udvalgs godkendelse af det forløbne års resultater og den planlagte årlige programmering for det følgende regnskabsår.
 12. Midlerne til sektorstøtten indbetales af Unionen på en konto oprettet af Mauretaniens statskasse i Mauretaniens nationalbank, som straks overfører dem til den særlige konto, der er åbnet i Mauretaniens centralbanks bøger til fordel for ministeriet, og som udelukkende anvendes i form af sektorstøtte. Bankoplysningerne for denne konto meddeles af de mauretanske myndigheder til Unionen efter denne protokols midlertidige anvendelse.
 13. Udbetalingen af sektorstøtten i denne artikels stk. 1 sker i årlige rater, som overføres af Unionen. Afgørelsen om udbetaling af raternes træffes på grundlag af de gennemførelsesniveauer, der evalueres i Det Blandede Udvalg i overensstemmelse med artikel 7, stk. 2, og artikel 15, stk. 1, litra b), i fiskeriaftalen og med forbehold af forelæggelsen af den årlige statusrapport, der er omhandlet i nærværende artikels stk. 5, og afholdelsen af den årlige workshop, der er omhandlet i nærværende artikels stk. 14. De praktiske gennemførelsesvilkår fastlægges i overensstemmelse med denne artikels stk. 3 og 4 og bilag II. Disse praktiske gennemførelsesvilkår kan i givet fald præciseres eller revideres af Det Blandede Udvalg.
 14. Modtagerne af sektorstøtten indbydes af parterne en gang om året til at deltage i en workshop med henblik på præsentation og programplanlægning af de foranstaltninger, der finansieres med sektorstøtten.
 15. Med undtagelse af bevillingen i stk. 8, der er beregnet til foranstaltninger til støtte for koordineringsenhedens arbejde, kan den sektorstøtte, der er omhandlet i stk. 1, først komme til udbetaling, når de beløb, som Unionen har udbetalt i form af sektorstøtte i 2015-2019, 2019-2020 og 2020-2021, er fuldt ud overført til den særlige konto, der er omhandlet i stk. 12, og deres fulde beløb er omfattet af finansielle forpligtelser i overensstemmelse med den gældende fælles programplanlægning.
 ARTIKEL 9
 Videnskabeligt samarbejde med henblik på et bæredygtigt fiskeri
 1. Parterne forpligter sig til at fremme ansvarligt fiskeri i fiskerizonen efter princippet om bæredygtig forvaltning af fiskeressourcerne og de marine økosystemer.
 2. I overensstemmelse med fiskeriaftalens artikel 3 og 8 forpligter parterne sig til regelmæssigt eller efter behov at afholde videnskabelige møder for på anmodning af Det Blandede Udvalg at undersøge videnskabelige spørgsmål og i givet fald den anslåede værdi af fangster ved første salg på landingsstedet eller bestemmelsesmarkederne.
 3. I protokollens anvendelsesperiode arbejder parterne sammen om at følge udviklingen i ressourcernes tilstand og i fiskeriet i fiskerizonen. Med


text:
henblik herpå holdes der mindst én gang om året møde i Den Uafhængige Fælles Videnskabelige Komité, skiftevis i Mauretanien og i Unionen.
 4. Den Uafhængige Fælles Videnskabelige Komité vedtager på sit første møde sin forretningsorden. Forretningsordenen skal godkendes af Det Blandede Udvalg.
 5. Som supplement til fiskeriaftalens artikel 8, stk. 1 og 3, kan deltagelsen i Den Uafhængige Fælles Videnskabelige Komité udvides til i det omfang, det er nødvendigt, at omfatte eksperter fra EU-medlemsstaternes og tredjelandes videnskabelige institutter samt observatører, repræsentanter for de interesserede parter eller for RFFO'er som f.eks. Komitéen for Fiskeriet i det Østlige Centrale Atlanterhav (CECAF).
 6. Den Uafhængige Fælles Videnskabelige Komités mandat omfatter bl.a. følgende aktiviteter:
 a)
 udarbejdelse af en videnskabelig årsrapport om de fiskerier, der er genstand for denne protokol, og om evalueringen af de relevante bestande. Ved udarbejdelsen af sin rapport medtager Den Uafhængige Fælles Videnskabelige Komité fuldt ud oplysninger om den mauretanske flådes aktiviteter og andre udenlandske flåders aktiviteter samt forvaltningsforanstaltninger og -planer vedtaget af Mauretanien
 b)
 beskrivelse af og forslag til Det Blandede Udvalg om gennemførelse af programmer eller foranstaltninger, som kan forbedre kendskabet til fiskeriets dynamik, ressourcernes tilstand og de marine økosystemers udvikling
 c)
 analyse af videnskabelige spørgsmål, der opstår i forbindelse med protokollens gennemførelse, og om nødvendigt efter høring af Det Blandede Udvalg, og udarbejdelse af en videnskabelig udtalelse efter en procedure, der er godkendt ved konsensus i Den Uafhængige Fælles Videnskabelige Komité
 d)
 indsamling og analyse af data om indsatsen, fangsterne og afsætningen for hvert segment af de nationale fiskerflåder, Unionen og tredjelande, der fisker i fiskerizonen, om de ressourcer og det fiskeri, der er omfattet af denne protokol
 e)
 udarbejdelse og tilrettelæggelse af gennemførelsen af de årlige undersøgelsestogter, herunder fælles videnskabelige togter, med henblik på fastlæggelse af de overskydende ressourcer, fiskeri- og udnyttelsesmuligheder, der vil sikre bevarelsen af ressourcerne og deres økosystemer
 f)
 afgivelse, på eget initiativ eller til efterkommelse af en anmodning fra Det Blandede Udvalg eller en af parterne, enhver form for videnskabelig udtalelse om de mål, strategier og forvaltningsforanstaltninger, der skønnes nødvendige for at sikre en bæredygtig udnyttelse af de bestande og det fiskeri, der er omfattet af denne protokol
 g)
 i givet fald forslag i Det Blandede Udvalg til et program for en revision af fiskerimulighederne, jf. protokollens artikel 7.
 7. Med henblik på anvendelse af denne artikels stk. 2, 3 og 6 og som supplement til artikel 4, stk. 6, forelægger Mauretanien hvert år Den Uafhængige Fælles Videnskabelige Komité og Unionen detaljeret rapport, hvori der for hver fiskerikategori redegøres for antallet af fartøjer, der fører Mauretaniens flag, som har tilladelse til at fiske, de tilhørende tilladte fangstmængder, de faktiske fangstmængder samt alle relevante oplysninger vedrørende fiskeriforvaltningsforanstaltninger, som Mauretanien har vedtaget og gennemført.
 8. Tunfiskerfartøjerne følger alle henstillinger fra Den Internationale Kommission for Bevarelse af Tunfiskebestanden i Atlanterhavet (ICCAT).
 9. Senest seks måneder efter denne protokols anvendelsesdato vedtager Mauretanien en plan for bæredygtig forvaltning af fiskeriet efter små pelagiske arter, som gælder for alle flåder, der fisker i mauretanske farvande. Planen meddeles Unionen senest


text:
en måned før datoen for dens anvendelse. Den kan i givet fald vurderes af Den Uafhængige Fælles Videnskabelige Komité.
 ARTIKEL 10
 Videnskabeligt fiskeri, forsøgsfiskeri og nye fiskerimuligheder
 1. Videnskabeligt fiskeri
 1.1. Det Blandede Udvalg kan på grundlag af udtalelse fra Den Uafhængige Fælles Videnskabelige Komité give tilladelse til videnskabelige togter, der har til formål at indsamle data, tilvejebringe oplysninger om de biologiske ressourcer og økosystemernes tilstand, og hvortil der anvendes EU-fartøjer og/eller mauretanske fartøjer. Disse togter skal udføres under fælles ansvar af mauretanske og Unionens videnskabelige forskningsinstitutter.
 1.2. Metoderne med hensyn til materiel og befragtning for EU-fartøjer og/eller Mauretaniens fartøjer fastlægges af parterne i Det Blandede Udvalg for hvert af disse togter.
 1.3. Resultaterne af togterne anvendes til at forbedre evalueringen af bestandenes udvikling og muliggøre vedtagelse af passende forvaltningsforanstaltninger.
 1.4. Hvad angår kategori 8 (blæksprutte), kan resultaterne af det videnskabelige program og/eller den evaluering, der er foretaget i henhold til artikel 9, føre til en revision af fangstbegrænsningen og bevarelsesforanstaltningerne, som gælder for EU-fartøjer.
 2. Forsøgsfiskeri
 2.1. Hvis EU-fartøjerne ønsker at udføre fiskeri, som ikke er omhandlet i denne protokols artikel 3, holder parterne samråd i Det Blandede Udvalg med henblik på en eventuel tilladelse til sådanne nye fiskerier ved anvendelse af artikel 5, stk. 2, i fiskeriaftalen. I givet fald fastlægger Det Blandede Udvalg betingelserne for disse nye fiskerimuligheder og ændrer om nødvendigt denne protokol, bilag I og tillæggene i henhold til denne protokols artikel 7.
 2.2. Tilladelsen til udøvelse af fiskeri som omhandlet i stk. 2.1 gives under hensyn til den bedste videnskabelige rådgivning, som foreligger på national og regionalt niveau, og i givet fald på grundlag af resultaterne af de videnskabelige togter, som er valideret af Den Uafhængige Fælles Videnskabelige Komité.
 2.3. Efter afslutningen af det samråd, der er omhandlet i denne artikels stk. 2.1, kan Det Blandede Udvalg tillade forsøgsfiskeritogter i fiskerizonen for at afprøve den tekniske gennemførlighed og økonomiske rentabilitet af nye fiskerier. Med henblik herpå fastlægger komitéen i hvert enkelt tilfælde arterne, vilkårene og alle øvrige relevante parametre i overensstemmelse med kapitel XI i bilag I. Parterne gennemfører forsøgsfiskeriet i overensstemmelse med de betingelser, der er fastlagt af Den Uafhængige Fælles Videnskabelige Komité.
 ARTIKEL 11
 Det Blandede Udvalg
 1. Ud over de opgaver, der er pålagt Det Blandede Udvalg i henhold til artikel 14 i fiskeriaftalen, tillægges komitéen beslutningsbeføjelser med hensyn til godkendelse af ændringer af denne protokol med tilhørende bilag og tillæg om:
 a)
 eventuelt at revidere fiskerimulighederne og dermed størrelsen af den tilsvarende finansielle modydelse
 b)
 de nærmere bestemmelser for sektorstøtten som anført i denne protokols artikel 8 og bilag II
 c)
 betingelserne for EU-fiskerfartøjers fiskeri.
 2. I det tilfælde, der er omhandlet i stk. 1, litra a), justeres den finansielle modydelse forholdsmæssigt og pro rata temporis.
 3. Afgørelse om ændringer i denne protokol med tilhørende bilag og tillæg i overensstemmelse med denne artikels stk. 1 træffes af Det Blandede Udvalg. Denne afgørelse træder i kraft på den dato, hvor parterne giver hinanden notifikation om afslutningen af de procedurer, der er


text:
nødvendige for vedtagelsen af afgørelsen.
 4. Det Blandede Udvalg udøver sine beføjelser i overensstemmelse med aftalens mål og de relevante bestemmelser, som er vedtaget af de regionale fiskeriorganisationer (RFO'er).
 5. Første møde i Det Blandede Udvalg afholdes senest tre måneder efter denne protokols midlertidige anvendelse.
 ARTIKEL 12
 Samarbejde mellem økonomiske aktører
 Parterne opfordrer i overensstemmelse med gældende retsforskrifter og bestemmelser til at skabe kontakter mellem de økonomiske operatører og bidrager til deres samarbejde, herunder i sammenhæng med sektorstøtten i artikel 8 inden for følgende områder:
 a)
 udviklingen af frihandelszonen i Nouadhibou eller andre til formålet egnede områder
 b)
 udviklingen af beskyttede havområder (nationalparkerne Banc d'Arguin og Diawling)
 c)
 havneforvaltning
 d)
 udviklingen af fiskerisektorer med henblik på produktion til konsum
 e)
 skibsbygning og skibsreparation og fremstilling af fangstmaterialer og fiskeredskaber
 f)
 udvikling af udvekslinger inden for faguddannelser med henblik på at forbedre videreuddannelse, navnlig inden for fiskerisektoren, forvaltning af fiskerier, akvakultur og indlandsfiskeri, skibsværfter, havovervågning og fiskerikontrol
 g)
 afsætning og markedsføring af fiskevarer
 h)
 akvakulturen og den blå økonomi.
 ARTIKEL 13
 Opsigelse som følge af ringe udnyttelse af fiskerimulighederne
 Hvis det konstateres, at fiskerimulighederne kun udnyttes i ringe grad, kan Unionen skriftligt meddele Mauretanien sin hensigt om at opsige denne protokol. Opsigelsen træder i kraft fire måneder efter meddelelsen. Denne artikel kan tages i anvendelse, når der ikke er opnået enighed om omfanget af revisionen af fiskerimulighederne og justeringen af den finansielle modydelse i artikel 7.
 ARTIKEL 14
 Suspension
 Gennemførelsen af denne protokol kan suspenderes på initiativ af en af parterne i overensstemmelse med fiskeriaftalens artikel 21.
 ARTIKEL 15
 Suspension og revision af betalingen af den finansielle modydelse og sektorstøtten
 1. Den finansielle modydelse, jf. fiskeriaftalens artikel 13, kan revideres eller suspenderes, hvis et eller flere af følgende forhold foreligger:
 a)
 usædvanlige omstændigheder, bortset fra naturfænomener, gør det umuligt at fiske i fiskerizonen
 b)
 hvis der sker væsentlige ændringer i fastlæggelsen og gennemførelsen af den ene eller anden parts fiskeripolitik, som berører denne protokol
 c)
 hvis der indledes konsultationer i medfør af artikel 96 i partnerskabsaftalen mellem på den ene side medlemmerne af Gruppen af Stater i Afrika, Vestindien og Stillehavet og på den anden side Det Europæiske Fællesskab og dets medlemsstater (2), som senest ændret, (»Cotonouaftalen«) eller den tilsvarende artikel i aftalen mellem Unionen og staterne i Afrika, Vestindien og Stillehavet (»ACS-staterne«), som skal afløse Cotonouaftalen, på datoen for dens midlertidige anvendelse eller dens ikrafttræden, vedrørende krænkelse af væsentlige og grundlæggende elementer i menneskerettighederne som fastsat i artikel 9 i Cotonouaftalen.
 2. Unionen kan helt eller delvis revidere eller suspendere betalingen af sektorstøtten i henhold til denne protokols artikel 8, hvis forholdene i nærværende artikels stk. 1, litra b) og c), påvises, hvis sektorstøtten ikke udnyttes til formålet, eller hvis de opnåede resultater efter en evaluering foretaget af Det Blandede Udvalg ikke er i tråd med programplanlægningen.
 3. Betalingen af den finansielle modydelse i medfør af artikel 5 genoptages efter samråd og overenskomst mellem parterne, så snart den situation, der gik forud for begivenhederne omhandlet i nærværende artikels stk. 1,


text:
er bragt i orden, og/eller når resultaterne af den i nærværende artikels stk. 2 omhandlede gennemførelse af sektorstøtten berettiger det. Betalingen af sektorstøtten som omhandlet i artikel 8 stilles dog kun til rådighed indtil seks måneder efter denne protokols udløb.
 ARTIKEL 16
 Elektronisk udveksling af oplysninger
 1. Parterne sørger for indførelsen af systemer for elektronisk overvågning og udveksling af alle oplysninger og dokumenter, der vedrører den tekniske forvaltning af denne protokol vedrørende EU-fartøjernes aktiviteter, jf. bilag I.
 2. Den elektroniske udgave af et dokument anses under alle omstændigheder som sidestillet med papirudgaven.
 3. Mauretanien og Unionen underretter straks hinanden om enhver funktionsfejl i IT-systemerne. Oplysninger og dokumenter, der vedrører fiskeriaftalens gennemførelse, erstattes derefter automatisk af papirudgaver efter de nærmere bestemmelser i bilag I.
 ARTIKEL 17
 Fortrolighed
 1. Parterne forpligter sig til at sikre, at alle kommercielt følsomme og personlige oplysninger om EU-fartøjer og deres fiskeri, der indhentes inden for rammerne af fiskeriaftalen, herunder data indsamlet af observatører, behandles i overensstemmelse med principperne om fortrolighed og databeskyttelse.
 2. Oplysningerne anvendes af de kompetente myndigheder udelukkende til gennemførelsen af fiskeriaftalen og navnlig til forvaltnings- og forskningsformål og til overvågning af fiskerikontrol og fiskeriovervågning.
 3. For at sikre en forskriftsmæssig gennemførelse af denne protokol behandles forskellige kategorier af personoplysninger:
 a)
 identifikations- og kontaktoplysninger
 b)
 oplysninger om et fartøjs aktiviteter eller om et fartøj, dets position og bevægelser, dets fiskeriaktivitet eller en fiskerirelateret aktivitet
 c)
 oplysninger om fartøjsejere og -operatører (stilling eller rang), fartøjsførere og besætningsmedlemmer
 d)
 alle andre oplysninger, der vedrører fiskeriaftalens genstand.
 4. Personoplysninger må ikke opbevares længere end nødvendigt til det formål, hvortil de blev udvekslet, og opbevares i højst ti år, medmindre personoplysningerne er nødvendige for at muliggøre opfølgning af en overtrædelse, inspektion eller retslige eller administrative procedurer. I dette tilfælde kan personoplysninger opbevares i 20 år. Hvis personoplysningerne opbevares i en længere periode, skal de anonymiseres.
 5. Parterne sikrer, at kun aggregerede data vedrørende fiskeri i fiskerizonen gøres offentligt tilgængelige.
 6. Europa-Kommissionen eller flagmedlemsstaten, for så vidt angår Unionen, og Mauretaniens ministerium er de myndigheder, der er ansvarlige for behandlingen af oplysningerne.
 7. Det Blandede Udvalg kan fastsætte passende beskyttelsesforanstaltninger og retsmidler.
 ARTIKEL 18
 Manglende overholdelse af bestemmelserne og forpligtelserne i denne protokol
 I henhold til denne protokol og den mauretanske lovgivning gældende for fiskerizonen forbeholder Mauretaniens myndigheder sig ret til at anvende de sanktioner, der er foreskrevet i bilag I i tilfælde af misligholdelse af bestemmelserne i denne protokol og af de forpligtelser, der følger af dens anvendelse.
 ARTIKEL 19
 Midlertidig anvendelse
 Denne protokol kan anvendes midlertidigt efter fælles overenskomst meddelt ved udveksling af notifikationer mellem parterne fra den dato, hvor Rådet for Den Europæiske Union har givet bemyndigelse til, at aftalen kan undertegnes.
 ARTIKEL 20
 Anvendelsesperiode
 Uanset fiskeriaftalens artikel 19 finder denne protokol anvendelse i en periode på fem år fra dens ikrafttrædelsesdato eller i givet fald datoen for dens midlertidige anvendelse.
 ARTIKEL 21
 Opsigelse
 Denne protokol kan opsiges på initiativ af en af parterne i overensstemmelse med fiskeriaftalens artikel 22.
 ARTIKEL 22
 Ikrafttræden
 Denne protokol træder


text:
i kraft på den dato, hvor parterne giver hinanden notifikation om afslutningen af de procedurer, der er nødvendige i så henseende.
 ARTIKEL 23
 Revision
 Denne protokol kan revideres på initiativ af en af parterne i overensstemmelse med fiskeriaftalens artikel 23.
 (*1) Med en tilladt overskridelse på 10 % uden virkning for den finansielle modydelse, der er indbetalt af Unionen for adgangen.
 (*2) Hvis disse fiskerimuligheder udnyttes, skal de fratrækkes den samlede tilladte fangstmængde (TAC), som er afsat til kategori 6.
 (1) De Forenede Nationers Havretskonvention (med bilag, slutakt og berigtigelsesprotokoller til slutakten af 3. marts 1986 og 26. juli 1993) indgået i Montego Bay den 10. december 1982 — De Forenede Nationers traktatsamling af 16.11.1994 (bind 1834, I-31363, s. 3).
 (2) EFT L 317 af 15.12.2000, s. 3.
 BILAG I
 BETINGELSER FOR EU-FARTØJERS FISKERI I FISKERIZONEN
 KAPITEL I
 GENERELLE BESTEMMELSER
 1. Udpegning af ansvarlige myndigheder
 Med henblik på anvendelsen af dette bilag, og medmindre andet er fastsat, forstås ved enhver henvisning til en ansvarlig myndighed i henholdsvis Unionen og Mauretanien følgende:
 a)
 for Unionen: Europa-Kommissionen, i givet fald via delegationen (kontaktpunkt)
 b)
 for Mauretanien: Ministeriet for Fiskeri og Havøkonomi (»ministeriet«).
 2. Fiskerizone
 Koordinaterne for fiskerizonen er nærmere angivet i tillæg 1. EU-fartøjerne kan udøve deres fiskeri inden for de begrænsninger, der er fastsat for hver kategori i de specifikationsblade, som er opført i tillæg 2.
 3. Identifikation af fartøjer
 3.1.
 Alle EU-fartøjer skal være identitetsmærket efter EU-bestemmelserne på området. Disse bestemmelser skal meddeles ministeriet inden protokollens midlertidige anvendelse. Enhver ændring af bestemmelserne skal meddeles ministeriet senest én måned før, at den træder i kraft.
 3.2.
 Et fartøj, der skjuler sin mærkning, sit navn eller registreringsnummer, kan idømmes sanktioner efter gældende mauretansk lovgivning.
 4. Bankkonti
 De beløb, som EU-fartøjerne skal betale, indbetales til Mauretaniens statskasse på konti, der er åbnet i Mauretaniens statskasse til dette formål.
 Inden protokollen træder i kraft, giver Mauretanien Unionen oplysning om, hvilken bankkonto eller hvilke bankkonti (BIC- og IBAN-kode) de beløb, som EU-fartøjerne skal betale i henhold til protokollen, skal indsættes på. Omkostningerne i forbindelse med bankoverførslerne afholdes af rederne.
 5. Betalingsbetingelser
 Betalingerne foretages i euro på følgende måde:
 a)
 Gebyrer: ved overførsel til en af de bankkonti, der er omhandlet i punkt 4, med Mauretaniens statskasse som modtager.
 b)
 Omkostninger i forbindelse med den skattelignende afgift, der er omhandlet i kapitel III, punkt 3: ved overførsel til en af de bankkonti, der er omhandlet i punkt 4, med den mauretanske kystvagt som modtager.
 c)
 Bøder: ved overførsel til en af de bankkonti, der er omhandlet i punkt 4, med Mauretaniens statskasse som modtager.
 6. Udpegning af en repræsentant
 Hvert EU-fartøj, der fisker i henhold til aftalen, skal være repræsenteret ved en repræsentant med bopæl i Mauretanien.
 KAPITEL II
 LICENSER
 Parterne er enige om at fremme indførelsen af en elektronisk licensordning.
 1. Ansøgning om licenser
 1.1.
 Unionen fremsender elektronisk licensansøgninger til ministeriet inden for de grænser, der er fastlagt i de specifikationsblade, som er opført i tillæg 2.
 1.2.
 Denne fremsendelse finder sted 20 kalenderdage før


text:
begyndelsen af gyldighedsperioden for de licenser, der ansøges om.
 1.3.
 Unionen kan også elektronisk fremsende lister over fartøjer til ministeriet tyve kalenderdage før begyndelsen af gyldighedsperioden for de licenser, der ansøges om.
 1.4.
 Listerne indeholder for de enkelte fiskerikategorier følgende oplysninger:
 a)
 antal fartøjer
 b)
 for hvert fartøj, de vigtigste tekniske kendetegn, jf. tillæg 3, ifølge oplysningerne i Den Europæiske Unions fiskerfartøjsregister
 c)
 fiskeredskaber
 d)
 det beløb, der skal betales, opdelt efter fiskerikategori
 e)
 antal mauretanske sømænd, som skal påmønstre i henhold til dette bilags kapitel IX.
 1.5.
 Ved fornyelsen af en licens under denne protokol for hvert kvartal eller for hvert år for et fartøj, hvis tekniske karakteristika ikke er blevet ændret, ledsages ansøgningen om fornyelse kun af dokumentation for betaling af afgifter og den skattelignende afgift.
 2. Nødvendig dokumentation ved ansøgning om licens
 2.1.
 Unionen indgiver ved ministeriet en licensansøgning for hvert fartøj, der indeholder følgende:
 a)
 de oplysninger, der er angivet i tillæg 3
 b)
 bevis for betaling af skyldige beløb i henhold til licensen og den skattelignende afgift.
 2.2.
 Ved den første ansøgning om fiskeri i Mauretanien fremlægges også følgende dokumenter i elektronisk form:
 a)
 en af flagstaten bekræftet kopi af det internationale målebrev med angivelse af fartøjets bruttotonnage (GT), som er certificeret af anerkendte internationale organer
 b)
 et nyligt taget farvefoto (må højst være ét år gammelt), der er bekræftet af flagstatens kompetente myndigheder, og som viser fartøjet fra siden i dets aktuelle tilstand, og hvor fartøjets navn og i givet fald fartøjets internationale radiokaldesignal er synligt. Fotoet, der er overført i elektronisk format, har en minimumsopløsning på 72 dpi (1 400 × 1 050 pixels). Hvis det overføres i papirformat, skal fotoet have en minimumsstørrelse på 15 cm × 10 cm
 c)
 de oplysninger, der i henhold til Mauretaniens lovgivning kræves for at blive optaget i Mauretaniens nationale fartøjsregister. For denne optagelse opkræves der ingen gebyrer for registrering. Inspektionen i forbindelse med registreringen i Mauretaniens nationale fartøjsregister er rent administrativ.
 2.3.
 Ved enhver ændring af fartøjets tonnage er rederen forpligtet til for det pågældende fartøj at fremsende en kopi af det nye internationale målebrev udtrykt i GT samt dokumentation for begrundelsen for en sådan ændring, herunder en kopi af den anmodning, som rederen har indgivet til sine kompetente myndigheder, disse myndigheders godkendelse og nærmere oplysninger om de foretagne ændringer. Ligeledes skal der forelægges et nyt fotografi i tilfælde af ændring af fartøjets struktur eller dets ydre.
 3. Ret til fiskeri
 3.1.
 Ansøgninger om fiskerilicens indgives kun for fartøjer, for hvilke der er indgivet de dokumenter, der kræves i henhold til punkt 2.1 og i givet fald punkt 2.2.
 3.2.
 Ethvert fartøj, der ønsker at udøve fiskeri i henhold til protokollen, skal være opført i EU-fartøjsregisteret og være berettiget til at fiske i fiskerizonen. Fartøjet skal ikke optages, hvis det udfører ulovligt, urapporteret og ureguleret fiskeri (»IUU-fiskeri«).
 3.3.
 For at et fartøj er berettiget til at fiske i Mauretaniens fiskerizone, må hverken rederen, fartøjsføreren eller fartøjet være omfattet af forbud mod fiskeri i Mauretanien. De


text:
skal have opfyldt deres forpligtelser over for de mauretanske myndigheder, dvs. de skal have afviklet alle tidligere forpligtelser som følge af deres fiskeri i Mauretanien.
 4. Udstedelse af licenser
 4.1.
 Ministeriet udsteder licenser for fartøjer senest ti kalenderdage efter modtagelsen af en fuldstændig ansøgning med forbehold af kvittering for betaling udstedt af Mauretaniens statskasse.
 4.2.
 Originaleksemplarerne af licenserne kan rekvireres hos ministeriets kompetente tjenestegrene. Ministeriet sender elektronisk en scannet fotokopi af disse originaler til Unionen (delegationen og Europa-Kommissionen).
 4.3.
 Licenserne skal desuden indeholde oplysninger om gyldighedsperioden, fartøjets tekniske kendetegn, antallet af mauretanske og udenlandske sømænd og referencer til betalinger af afgifter.
 4.4.
 Fartøjer, som tildeles en licens, opføres på den liste over fartøjer med tilladelse til fiskeri, der straks og samtidig sendes til den mauretanske kystvagt og til Unionen.
 Ministeriet giver Unionen meddelelse om ansøgninger om licens, der ikke er blevet imødekommet. I så fald beregner ministeriet, om sådanne afviste ansøgere måtte have et tilgodehavende, når eventuelt ubetalte bøder er trukket fra eventuelt foretagne indbetalinger.
 4.5.
 Licensen skal altid medføres om bord på det fartøj, den gælder for, og skal ved enhver kontrol fremvises for kontrolmyndighederne. Som overgangsforanstaltning har fartøjet i en periode på højst 30 kalenderdage efter datoen for udstedelsen af licensen tilladelse til at have en kopi af denne licens om bord under udøvelsen af sine aktiviteter i Mauretanien, hvis fartøjet faktisk er opført på den liste over fartøjer med tilladelse til fiskeri, som er omhandlet i punkt 4.4. Denne kopi anses som ligestillet med originalen.
 5. Licensernes gyldighedsperiode og anvendelse
 5.1.
 Licensen er kun gyldig i den periode, der er betalt afgift for, og på de betingelser, der er fastsat i specifikationsbladet for den pågældende kategori.
 Licenserne udstedes efter kategori for en periode på tre eller 12 måneder:
 a)
 tre måneder for fartøjer i kategori 1 (rejefiskerfartøjer), 2, 2a, 3 (fartøjer til fiskeri efter demersale arter) og 6 (fartøjer, der fisker efter små pelagiske arter)
 b)
 12 måneder for fartøjer for kategori 4 og 5 (tunfiskerfartøjer).De kan fornyes.
 Licensers gyldighedsperiode starter den første dag i den periode, der ansøges om.
 Gyldighedsperioden for licenser på tre måneder for fartøjer i kategori 1 (rejefiskerfartøjer), 2, 2a, 3 (fartøjer, der fisker efter demersale arter), 6 og 7 (fartøjer, der fisker efter små pelagiske arter) begynder den 1. januar, den 1. april, den 1. juli eller den 1. oktober, undtagen for den første periode, der begynder på datoen for protokollens midlertidige anvendelse.
 Gyldighedsperioden for licenser for kategori 4 og 5 fastsættes på basis af kalenderårsperioder, dvs. fra den 1. januar til den 31. december. Den første periode begynder på datoen for protokollens midlertidige anvendelse og slutter den 31. december samme år. Gyldighedsperioden for alle licenser ender ved udløbet af protokollens anvendelsesperiode.
 Gyldighedsperioden kan ikke begynde i én periode og slutte i den følgende periode.
 For at lette kontrollen ved indsejling i og udsejling fra fiskerizonen kan notfartøjer til tunfiskeri, stangfiskerfartøjer til tunfiskeri og langlinefartøjer, der er i besiddelse af fiskerilicenser udstedt i landene i delregionen, på ansøgningen om licens anføre land,


text:
art(er) og gyldighedsperiode for disse licenser.
 5.2.
 Udstedelsen af en licens berører ikke fartøjets faktiske tilstedeværelse i fiskerizonen i gyldighedsperioden for denne licens.
 5.3.
 Hver licens udstedes for et bestemt fartøj. Den kan ikke overdrages. Hvis licensen bortkommer, eller fartøjet oplægges i en længere periode som følge af alvorlige tekniske vanskeligheder, eller på grund af force majeure, erstattes licensen for dette fartøj med en licens for et andet fartøj i samme fiskerikategori, dog uden at den tilladte GT for denne kategori overskrides.
 5.4.
 Det beskadigede fartøjs reder eller dennes repræsentant returnerer fiskerilicensen til ministeriet med henblik på annullering.
 5.5.
 De supplerende betalinger, der i tilfælde af erstatning af en licens kan være nødvendige, foretages inden udstedelsen af erstatningslicensen.
 6. Tekniske inspektioner
 6.1.
 Hvert EU-fartøj skal en gang om året og efter ændring af fartøjets tonnage eller ændring af fiskerikategori med heraf følgende anvendelse af andre fiskeredskaber give møde i havnen i Nouadhibou for at blive inspiceret i henhold til gældende mauretansk lovgivning. Disse inspektioner skal finde sted senest 48 timer efter fartøjets ankomst til havnen.
 6.2.
 Alle notfartøjer til tunfiskeri, stangfiskerfartøjer til tunfiskeri og langlinefartøjer, der for første gang fisker i henhold til denne fiskeriaftale, inspiceres i henhold til gældende mauretansk lovgivning, inden der udstedes licens. Inspektionerne kan finde sted i en havn i udlandet efter aftale. Samtlige udgifter i forbindelse med denne inspektion afholdes i så fald af rederen.
 6.3.
 Efter veloverstået teknisk inspektion udstedes der en overensstemmelsesattest til fartøjets fører for en periode svarende til licensens gyldighedsperiode, og denne periode forlænges gratis de facto for de fartøjer, der fornyer deres licens i det pågældende år. Denne attest skal til stadighed forefindes om bord. Denne attest skal til stadighed forefindes om bord. For kategorien fartøjer, der fisker efter pelagiske arter, skal det i attesten angives, om fartøjet er i stand til gennemføre omladning.
 6.4.
 Formålet med den tekniske inspektion er at kontrollere, at de tekniske karakteristika og redskaberne om bord opfylder bestemmelserne og at kontrollere, at bestemmelserne vedrørende det mauretanske mandskab er opfyldt.
 6.5.
 Inspektionsudgifterne afholdes af rederne og fastsættes efter tariffen i den mauretanske lovgivning og meddeles Unionen inden protokollens anvendelse. De kan ikke være højere end de beløb, der normalt betales af de øvrige fartøjer for samme ydelser.
 6.6.
 Manglende overholdelse af bestemmelserne i punkt 6.1 og 6.2 medfører, at licensens gyldighed suspenderes, og at fartøjet pålægges sanktioner, indtil rederen har opfyldt sine forpligtelser.
 KAPITEL III
 GEBYRER
 1. Gebyrer
 1.1.
 Gebyrerne beregnes for hvert fartøj på de betingelser og efter de satser, der er fastsat i de specifikationsblade, som er opført i tillæg 2. Gebyrerne omfatter alle afgifter og skatter, med undtagelse af den skattelignende afgift, havneafgifter og afgifter for tjenesteydelser.
 1.2.
 Gebyrerne beregnes af ministeriet under hensyntagen til fangsterne udtrykt i kg levende vægt som angivet i fiskerilogbøgerne og korrigeret under inspektionen og i overensstemmelse med det tilhørende specifikationsblad, som er opført i tillæg 2.
 1.3.
 Opgørelser over gebyrer meddeles af ministeriet til rederne eller til deres repræsentanter senest en måned efter udløbet af licensernes gyldighed.


text:
Samtidig sendes en kopi af denne opgørelse til Unionen.
 1.4.
 Afgifterne beregnes i forhold til fiskerilicensens faktiske gyldighedsperiode under hensyntagen til eventuelle biologiske hvileperioder. Hvis licensens faktiske gyldighedsperiode nedsættes med mere end en måned af årsager, der indtræffer, efter at afgiften er betalt, finder punkt 1.5 anvendelse.
 1.5.
 Gebyrerne betales ved overførsel til en af de bankkonti, der er omhandlet i kapitel I, punkt 4. I tilfælde af overbetaling udsteder Mauretaniens statskasse en kreditnota til rederen eller dennes repræsentant: Denne kreditnota kan fratrækkes en senere betaling.
 1.6.
 Unionen udarbejder en finansieringsoversigt på grundlag af de aggregerede fangster i sin database og størrelsen af den afgift og det forskud, der er betalt (ekskl. skattelignende afgift), og fremsender den til Mauretanien for at sikre overensstemmelse med de afgifter, som Mauretanien har beregnet i henhold til punkt 1.2.
 Ved uenighed om størrelsen af de fastsatte gebyrer holder parterne straks samråd, herunder også inden for rammerne af Det Blandede Udvalg, hvis det er nødvendigt, og foranstalter en kontrol af fangstopgørelserne samt en beregning af de relevante gebyrer.
 1.7.
 Den endelige opgørelse over de årlige fangster fastlægges i en aftale mellem parterne i Det Blandede Udvalg.
 2. Naturalydelser
 2.1.
 EU-redere, der er ansvarlige for frysetrawlere til pelagisk fiskeri og rejefiskerfartøjer (hvad angår deres bifangster af fisk), som fisker inden for rammerne af protokollen, bidrager til politikken for uddeling af fisk til trængende befolkningsgrupper med 2 % af de fangster af pelagiske arter, som de har omladet eller landet efter en fangstrejse.
 2.2.
 For frysetrawlere til pelagisk fiskeri i fiskerikategori 6 beregnes de 2 % ud fra de samlede fangstmængder uanset art og deres kommercielle værdi og lægges til den samlede tilladte fangstmængde (TAC). Fangster, der overføres som naturalydelse, skal afspejle sammensætningen pr. art af de samlede fangstmængder, som forefindes om bord på fartøjet på det tidspunkt omladningen af de 2 % sker.
 For fartøjer, som fisker efter hestemakrel og makrel, kan de 2 % dog tages fra fangsterne af størrelse L eller, hvis dette ikke er muligt, af størrelse M.
 For fartøjer i fiskerikategori 1 beregnes de 2 % på grundlag af den samlede bifangst af fisk.
 2.3.
 Overførslen af fangster som naturalydelse foretages hos Mauretaniens Nationale Selskab for Distribution af Fisk (»Det Nationale Selskab for Distribution af Fisk«). Der udfærdiges systematisk et bevis for modtagelse af denne naturalydelse, og det underskrives af en repræsentant for Det Nationale Selskab for Distribution af Fisk. En kopi af dette bevis udleveres til fartøjets fører.
 2.4.
 Overførslen af fangster som naturalydelse kan foretages ved landing i havn eller omladning på reden. Ved omladning på reden skal de fartøjer, som sikrer landingen af disse fangster, være fuldt ud tilpasset de krævede operationer for at sikre, at afviklingen heraf gennemføres problemfrit. Føreren af fartøjet til pelagisk fiskeri kan i samråd med sin repræsentant og med Det Nationale Selskab for Distribution af Fisk vælge det mauretanske fartøj, der er bedst egnet til gennemførelsen af disse operationer.
 2.5.
 Hvis der er åbenlys risiko eller mangler hvad angår sikkerheden for fiskerfartøjet, for det


text:
mauretanske fartøj eller for disses besætninger, kan føreren af fiskerfartøjet nægte at gennemføre landingen af fangsterne med dette mauretanske fartøj. Han henvender sig i dette tilfælde til repræsentanten for Det Nationale Selskab for Distribution af Fisk, som tildeler ham et andet fartøj.
 2.6.
 Landingen af fangster som naturalydelse skal planlægges og tilrettelægges på en sådan måde, at det ikke hindrer fiskerfartøjet i at afvikle sine aktiviteter gnidningsløst.
 2.7.
 Hvis der ikke er tilstrækkelig lagerkapacitet på tidspunktet for landingen af fangsten, fritages fartøjsføreren fuldstændigt og endegyldigt for sin forpligtelse til landing som naturalydelser for den pågældende fangstrejse. Fartøjsføreren modtager herefter en attest fra repræsentanten for Det Nationale Selskab for Distribution af Fisk, hvori det bekræftes, at naturalydelsen ikke har kunnet landes på grund af manglende lagerplads på land. De fangster, der ikke landes på grund af manglende lagerplads og beholdes om bord, skal trækkes fra TAC'en.
 2.8.
 Naturalydelsen udelukker udtrykkeligt, at andre former for bidrag kan pålægges. Den kan under ingen omstændigheder give anledning til en omregning i form af et tilsvarende pengebeløb eller til stiftelse af gæld.
 2.9.
 De fangster, der afsættes til naturalydelser, overdrages til Det Nationale Selskab for Distribution af Fisk, hvorefter de videregives til trængende befolkningsgrupper på de betingelser, der foreskrives i den mauretanske lovgivning.
 2.10.
 Det Nationale Selskab for Distribution af Fisk udarbejder hvert år en rapport om anvendelsen af denne naturalydelse, modtagerne heraf, de videregivne mængder og betingelserne for distribution af disse mængder. Rapporten evalueres af Det Blandede Udvalg.
 2.11.
 I tilfælde af vanskeligheder ved anvendelsen af punkt 2 holder parterne samråd, herunder også inde for rammerne af Det Blandede Udvalg, for at udveksle alle relevante oplysninger om anvendelsen og finde frem til de bedst egnede løsninger til at løse disse vanskeligheder.
 3. Skattelignende afgift
 3.1.
 Satserne for den skattelignende afgift for fiskerfartøjer, som betales i udenlandsk valuta, jf. dekretet (1) om indførelse af den skattelignende afgift, er som følger:
 Fiskerikategorierne krebsdyr, blæksprutte og demersalt fiskeri:
 gælder for kategori 1, 2, 2a og 3
 Tonnage (GT)
 Beløb pr. kvartal (MRO)
 < 99
 5 000
 100 -200
 10 000
 201 -400
 20 000
 401 -600
 40 000
 > 600
 60 000
 Fiskerikategorien pelagiske arter (små og store):
 gælder for fiskerikategori 4, 5, 6, og 7
 Tonnage
 Beløb pr. måned (MRO)
 < 2 000
 5 000
 2 001 -3 000
 15 000
 3 001 -5 000
 50 000
 5 001 -7 000
 75 000
 7 001 -9 000
 100 000
 > 9 000
 130 000
 3.2.
 Bortset fra fiskerikategori 4 og 5 skal den skattelignende afgift betales for ét eller flere kvartaler, uanset en eventuel biologisk hvileperiode.
 3.3.
 Den omregningskurs (MRO/EUR), der anvendes ved betaling af den skattelignende afgift for et kalenderår, er gennemsnitskursen i det foregående år, som beregnes af Mauretaniens nationalbank og meddeles af ministeriet senest den 1. december året før anvendelsen. Hvis der ikke meddeles en sådan sats, finder den tidligere sats anvendelse.
 3.4.
 Et kvartal svarer til en af de tremånedersperioder, der begynder enten den 1. oktober, den 1. januar, den 1. april


text:
eller den 1. juli, bortset fra protokollens første og sidste anvendelsesperiode.
 4. Særlige betingelser for tunfiskerfartøjer
 4.1.
 De fangstopgørelser, som hver tunfartøjsfører udarbejder, og som det elektroniske indberetningssystem (»EIS«) dagligt udsender til den mauretanske kystvagt, anvendes af de nationale videnskabelige institutter såsom IRD (Institut de Recherche pour le Développement), IEO (Instituto Espanol de Oceanografia) og IPMA (Instituto Português do Mar e da Atmosfera). De leveres også hvert år elektronisk til IMROP (Mauretaniens institut for oceanografisk forskning og fiskeri) af Unionen.
 4.2.
 Unionen udarbejder for hvert tunfiskerfartøj på grundlag af aggregerede fangster i dens database, gældende afgifter og betalte gebyrer en endelig opgørelse over, hvor meget de enkelte fartøjer skal betale i afgift for det foregående kalenderår.
 4.3.
 Unionen meddeler den endelige opgørelse til Mauretanien og rederen inden den 30. juni i året efter det år, hvor fangsterne har fundet sted.
 4.4.
 Mauretanien kan inden for en frist på 30 dage fra meddelelsesdatoen gøre indsigelse mod den endelige opgørelse, idet en sådan indsigelse dog skal begrundes behørigt. Hvis parterne er uenige, holder de samråd i Det Blandede Udvalg. Hvis Mauretanien ikke gør indsigelse inden for fristen på 30 dage, betragtes den endelige opgørelse som godkendt.
 4.5.
 Hvis den endelige opgørelse lyder på et højere beløb end den forudbetalte faste afgift for fiskeritilladelsen, betaler rederen saldoen senest 45 dage efter, at Mauretanien har godkendt den endelige opgørelse. Hvis den endelige opgørelse lyder på et lavere beløb end den forudbetalte faste afgift, kan rederen ikke kræve det overskydende beløb betalt tilbage.
 4.6.
 Den skattelignende afgift betales i forhold til den tid, fartøjet har befundet sig i fiskerizonen. De relevante månedlige betalinger dækker 30 dages faktisk fiskeri. Denne bestemmelse bevirker, at afgiften ikke er delelig, og derfor skal der betales fuld afgift for hver påbegyndt periode.
 4.7.
 Et fartøj, der har fisket i 1-30 dage i løbet af året, betaler afgift for én måned. Den anden månedlige betaling forfalder efter den første periode på 30 dage osv.
 Yderligere månedlige betalinger forfalder senest 10 dage efter den første dag i hver yderligere periode.
 KAPITEL IV
 FANGSTOPGØRELSE
 1. Elektronisk indberetningssystem (EIS)
 1.1.
 Parterne forpligter sig til at implementere og vedligeholde de IT-systemer, der er nødvendige for at sikre elektronisk udveksling af samtlige oplysninger vedrørende fiskeriaftalens gennemførelse.
 1.2.
 Flagstaten og Mauretanien udpeger hver især en EIS-ansvarlig, der skal fungere som kontaktpunkt for spørgsmål vedrørende gennemførelsen af dette punkt 1, meddeler hinanden kontaktoplysninger for deres EIS-ansvarlige og ajourfører i givet fald straks disse oplysninger.
 1.3.
 Parterne er enige om i første omgang at anvende EIS 3.1-standarden til udveksling af logbogsoplysninger, men at UN/FLUX-standarden (De Forenede Nationers »Fisheries Language for Universal Exchange«), der er omhandlet i tillæg 8, derefter skal implementeres (FLUX EIS).
 1.4.
 De nærmere bestemmelser for gennemførelsen af de forskellige elektroniske udvekslinger fastlægges og godkendes af parterne i Det Blandede Udvalg, navnlig for indberetning af fangster gennem det elektroniske registrerings- og indberetningssystem (EIS).
 1.5.
 Når EIS'et er fuldt funktionsdygtigt, har et fartøj, der ikke er udstyret med et EIS, ikke tilladelse til at fiske i henhold til


text:
denne protokol.
 1.6.
 Mauretanien og Unionen underretter straks hinanden om eventuelle funktionsfejl i IT-systemerne, som er til hinder for kommunikationen mellem fiskeriovervågningscentrene (FOC). I sådanne tilfælde finder punkt 4 anvendelse.
 2. Fiskerilogbog: generelle bestemmelser
 2.1.
 Føreren af et EU-fartøj, der fisker i henhold til protokollen, skal føre en elektronisk logbog, der er integreret i et elektronisk registrerings- og indberetningssystem (EIS).
 2.2.
 Fartøjsføreren er ansvarlig for, at de oplysninger, der registreres i den elektroniske logbog, er korrekte. Logbogen skal som minimum indeholde de oplysninger, der er anført i punkt 3.3/er i overensstemmelse med de bestemmelser, der er aftalt mellem parterne, ligesom der skal tages hensyn til relevante ICCAT-resolutioner og henstillinger.
 2.3.
 Flagstaten og Mauretanien sørger for, at de er udstyret med den IT-hardware og software, der er nødvendig for automatisk overførsel af EIS-data, og iværksætter de procedurer, der er nødvendige for, at dette fungerer efter hensigten.
 2.4.
 Flagstaten sikrer, at disse data modtages og registreres i en elektronisk database, der giver mulighed for sikker opbevaring af sådanne data i mindst 36 måneder efter fangstrejsens start.
 2.5.
 Flagstatens fiskeriovervågningscenter er ansvarlig for, at EIS-fiskerilogbøgerne automatisk stilles til rådighed for den mauretanske kystvagt hver dag i den periode, hvor fartøjet befinder sig i fiskerizonen, også i tilfælde af nulfangst.
 2.6.
 Manglende overholdelse af punkt 2.1 eller 2.2 medfører automatisk suspension af fiskerilicensen, indtil rederen har opfyldt sine forpligtelser, uden at dette forhindrer, at sanktionerne i Mauretaniens lovgivning iværksættes.
 3. Data i de elektroniske fiskerilogbøger
 3.1.
 Fartøjsføreren registrerer hver dag de skønnede mængder af hver art, der er fanget og opbevaret om bord eller smidt ud, for hvert fiskeri. De skønnede mængder af en art, der er fanget eller smidt ud, registreres, uanset hvilken vægt der er tale om.
 3.2.
 Hvis fartøjet er til stede uden at fiske, registreres fartøjets position kl. 23.59.
 3.3.
 Fiskerilogbogsdataene fremsendes automatisk og dagligt til flagstatens fiskeriovervågningscenter (FOC). Disse indberetninger skal som minimum omfatte følgende:
 a)
 IMO- eller CFR-identifikationsnumrene (nummer i EU-fartøjsregistret) og fartøjets navn
 b)
 dato og klokkeslæt for afgang fra og ankomst til den mauretanske havn
 c)
 alfa-3-FAO-koden for hver art
 d)
 det geografiske område, hvor fangsterne er taget
 e)
 dato og klokkeslæt for fangsterne
 f)
 redskabstype og tekniske specifikationer
 g)
 de skønnede mængder opbevaret om bord af hver art i kilogram, udtrykt i levende vægt eller i givet fald antal fisk
 h)
 de skønnede mængder udsmid af hver art i kilogram, udtrykt i levende vægt eller eventuelt antal fisk.
 4. Tekniske fejl eller svigt, der påvirker registreringen om bord og fartøjets fremsendelse af elektroniske rapporter
 4.1.
 Flagstatens fiskeriovervågningscenter og den mauretanske kystvagt underretter straks hinanden om enhver hændelse, der kan indvirke på fremsendelsen af EIS-data vedrørende et eller flere fartøjer.
 4.2.
 Hvis den mauretanske kystvagt ikke modtager de data, som et fartøj skal fremsende, underretter den straks flagstatens fiskeriovervågningscenter. Flagstatens fiskeriovervågningscenter undersøger hurtigst muligt årsagerne til den manglende modtagelse af EIS-data og informerer den mauretanske kystvagt om resultatet af sine undersøgelser.
 4.3.
 Hvis der sker et svigt i fremsendelsen mellem fartøjet og flagstatens fiskeriovervågningscenter, underretter sidstnævnte


text:
straks fartøjets fører eller operatøren eller, hvis det ikke er muligt, deres repræsentant herom. Ved modtagelse af denne underretning fremsender fartøjsføreren de manglende data til de kompetente myndigheder i flagstaten ved hjælp af enhver form for passende telekommunikationsmiddel hver dag senest kl. 23.59.
 4.4.
 Hvis der er funktionssvigt i det elektroniske transmissionssystem, som er installeret om bord på fartøjet, sørger fartøjets fører eller operatør for, at EIS'et repareres eller udskiftes inden for syv dage, efter at funktionssvigtet er konstateret. Efter udløbet af denne frist har fartøjet ikke længere tilladelse til at fiske i fiskerizonen og skal forlade den eller anløbe en havn i Mauretanien inden for 24 timer. Fartøjet må ikke forlade havnen eller vende tilbage til fiskerizonen, før flagstatens fiskeriovervågningscenter har fastslået, at EIS'et igen fungerer korrekt.
 4.5.
 Hvis Mauretaniens manglende modtagelse af EIS-data skyldes et funktionssvigt i de elektroniske systemer, der er under Unionens eller Mauretaniens tilsyn, skal den pågældende part straks træffe enhver foranstaltning for hurtigst muligt at afhjælpe funktionssvigtet. Når problemet er løst, skal den anden part straks underrettes herom.
 4.6.
 Flagstatens fiskeriovervågningscenter sender hver 24. time ved hjælp af alle tilgængelige elektroniske kommunikationsmidler den mauretanske kystvagt alle de daglige ERS-data, der er for dens flåde siden sidste fremsendelse til Mauretanien. Under forudsætning af at dette punkt overholdes, er fiskeri ikke forbudt. Flagstatens fiskeriovervågningscenter sikrer, at de manglende data indlæses i den elektroniske database, der er omhandlet i punkt 2.5, og sikrer, at de er tilgængelige for den mauretanske kystvagt, når den automatiske kommunikationstjeneste er genoprettet.
 4.7.
 Den samme procedure anvendes i tilfælde af vedligeholdelsesarbejde, der varer mere end 24 timer, og som påvirker de systemer, der er under Unionens tilsyn.
 4.8.
 Unionen underretter den mauretanske kystvagt om sådanne vedligeholdelsesoperationer. Mauretanien underretter sine kompetente kontrolmyndigheder herom.
 4.9.
 Indtil den normale drift er genoprettet, gås der ud fra, at EU-fartøjer ikke er i stand til at fremsende deres EIS-data.
 5. Supplerende fiskerilogbog (landings- eller omladningsopgørelse)
 5.1.
 Fartøjsføreren sender de landings- eller omladningsoplysninger, der kræves i henhold til denne aftale, gennem det elektroniske registrerings- og indberetningssystem (EIS) til den kompetente mauretanske myndighed.
 5.2.
 Ved landing i en mauretansk havn eller omladning i eller på reden ud for en mauretansk havn sendes der en forhåndsmeddelelse herom via EIS.
 5.3.
 Manglende overholdelse af en af bestemmelserne i punkt 6.1 og 6.2 medfører, at fiskerilicensen automatisk suspenderes af Mauretanien, som informerer operatøren herom, indtil operatøren har opfyldt sine forpligtelser.
 6. Pålideligheden af data til videnskabelige formål
 6.1.
 Oplysningerne i de dokumenter, der er omhandlet i punkt 1-5, skal afspejle de faktiske fiskeriforhold, så de kan indgå i grundlaget for overvågning af fiskeressourcernes udvikling.
 6.2.
 Den gældende mauretanske lovgivning om mindstemål for fangster om bord finder anvendelse. Disse er indeholdt i tillæg 5. De kan dog ændres på baggrund af relevante videnskabelige forskningsresultater.
 6.3.
 Tillæg 6 indeholder en liste over omregningsfaktorer for fangsterne, alt efter fiskenes behandlingsgrad, dvs. hovedskårne/hele og/eller rensede/hele. Denne liste kan dog ændres på baggrund af relevante videnskabelige forskningsresultater.
 7. Tolerancen for afvigelser
 Den tilladte tolerance mellem de fangster,


text:
der er registreret i fiskerilogbogen, og den vurdering af disse fangster, som er fastlagt på grundlag af repræsentative stikprøver foretaget i forbindelse med en inspektion på havet eller omladning på havnen, er:
 a)
 10 % for fersk fisk
 b)
 4 % for frosset ikkepelagisk og pelagisk fisk.
 Forskellene beregnes på grundlag af den ækvivalente levende vægt. For antallet af kasser indrømmes der ikke nogen tolerance.
 8. Bifangster
 Bifangsterne er fastsat i specifikationsbladene i tillæg 2. Beregningen af procentsatsen for bifangster foretages ved afslutningen af hver fangstrejse, medmindre andet er angivet i disse specifikationsblade. Enhver overskridelse af procentsatserne for tilladte bifangster er omfattet af sanktioner.
 I overensstemmelse med ICCAT's henstillinger bestræber parterne sig på at reducere den utilsigtede indvirkning af fiskeri på skildpadder og havfugle ved hjælp af gennemførelsesforanstaltninger, der gør det muligt at maksimere overlevelseschancerne for dyr, der fanges utilsigtet.
 9. Forbudte arter
 I henhold til konventionen om beskyttelse af migrerende arter af vilde dyr og ICCAT's resolutioner er fiskeri efter almindelig djævlerokke (Manta birostris), brugde (Cetorhinus maximus), stor hvid haj (Carcharodon carcharias), storøjet rævehaj (Alopias superciliosus), hammerhaj af Sphyrnidae-familien (undtagen huehammerhaj), oceanisk hvidtippet haj (Carcharhinus longimanus) og silkehaj (Carcharhinus falciformis) samt fiskeri efter hvalhaj (Rhincodon typus) forbudt.
 I henhold til EU-lovgivningen er det forbudt at fjerne hajfinner om bord på fartøjer og at medføre, omlade eller lande hajfinner. Med forbehold af ovenstående må hajfinnerne for at lette opbevaringen om bord skæres delvist igennem og foldes ind mod kroppen, men må ikke fjernes fra kroppen inden landing.
 10. Kvartalsvis rapportering af samlede fangster
 10.1.
 Unionen tilsender inden udgangen af hvert kvartal de aggregerede data udtrukket af Europa-Kommissionens database som omhandlet i protokollens artikel 8, stk. 3, til de mauretanske myndigheder for de foregående kvartaler i det pågældende år med angivelse af fangstmængderne pr. fartøj, pr. fangstmåned og pr. art samt landingsstederne. Disse data er foreløbige og kan ændre sig, idet der, hvor det er relevant, tages hensyn til observatørdata, der forelægges på årsbasis.
 10.2.
 Mauretanien analyserer disse aggregerede data og indberetter eventuelle større uoverensstemmelser med oplysningerne i de modtagne fiskerilogbøger. Flagstaterne undersøger indberettede uoverensstemmelser og ajourfører om nødvendigt dataene. Tilfælde af vedvarende uoverensstemmelser mellem datakilderne forelægges Det Blandede Udvalg til afgørelse.
 10.3.
 Tillæg 6 indeholder en liste over omregningsfaktorer alt efter fiskenes behandlingsgrad, dvs. hovedskårne/hele og/eller rensede/hele.
 KAPITEL V
 LANDING OG OMLADNING
 1. Landinger
 Fartøjer fra flåder, der fisker efter demersale arter, rejer og pelagiske arter, er omfattet af landingsforpligtelsen, uden at dette berører følgende undtagelser:
 1.1.
 Flåden af fartøjer, der fisker efter demersale arter (medmindre der dispenseres) er omfattet af landingsforpligtelsen i en mauretansk havn.
 1.2.
 Der kan på rederens anmodning indrømmes specifikke undtagelser for rejefiskerflåden i perioder med meget varmt vejr.
 1.3.
 Landingsforpligtelsen indebærer ikke nødvendigvis en forpligtelse til at opbevare og forarbejde fangsterne.
 1.4.
 Fartøjer uden fryseanlæg til pelagisk fiskeri er forpligtet til at lande deres fangster i det omfang, forarbejdningsanlæggene i Mauretanien har kapacitet til at modtage fangsterne, og under hensyntagen til den faktiske efterspørgsel på markedet.
 1.5.
 Der gælder ikke nogen landingsforpligtelse for den sidste


text:
fangstrejse (den fangstrejse, der går umiddelbart forud for, at fartøjet forlader de mauretanske fiskerizoner i en periode på mindst tre måneder). Perioden er på to måneder for rejefiskerfartøjer. Dog finder kapitel VI, punkt 1.9, anvendelse.
 1.6.
 Føreren af et EU-fartøj giver senest 24 timer før landingsdatoen den mauretanske kystvagt og de mauretanske myndigheder i den havn, hvor der ønskes landet, så vidt muligt ved hjælp af EIS eller i givet fald pr. e-mail med kopi til delegationen besked om landingsdatoen med følgende oplysninger:
 a)
 navnet på det fiskerfartøj, der ønsker at lande fangster
 b)
 forventet dato og klokkeslæt for landing
 c)
 landingshavnen
 d)
 mængde (i kilogram levende vægt) af hver art, der skal landes (angivet ved alfa-3-FAO-koden for arten).
 1.7.
 For tunfiskerfartøjer skal den i punkt 1.6 omhandlede anmodning om anløb af havn i overensstemmelse med ICCAT-henstilling nr. 18-09 fremsendes senest 72 timer før forventet ankomst i havn.
 1.8.
 Som svar på den i punkt 1.6 omhandlede meddelelse meddeler den mauretanske kystvagt inden for 12 timer pr. fax eller e-mail fartøjsføreren eller dennes repræsentant sit samtykke, med kopi til delegationen.
 1.9.
 Et EU-fartøj, der lander sin fangst i en havn i Mauretanien, er fritaget for enhver skat eller afgift med tilsvarende virkning undtagen havneafgifter og -gebyrer, der gælder på samme betingelser som for mauretanske fartøjer.
 1.10.
 Fiskevarerne er omfattet af en økonomisk toldoplagsordning efter gældende mauretansk lovgivning. De er derfor fritaget for enhver toldprocedure og told eller afgift med lignende virkning ved deres ankomst til den mauretanske havn eller ved eksport og anses for varer under »midlertidig forsendelse« (»midlertidigt oplag«).
 1.11.
 Rederen bestemmer selv destinationen for varerne om bord på sit fartøj. Varerne kan forarbejdes, oplagres under en toldprocedure, sælges i Mauretanien eller eksporteres (i udenlandsk valuta).
 1.12.
 Ved salg i Mauretanien til det mauretanske marked gælder de samme afgifter som for mauretanske fiskevarer.
 1.13.
 Fortjenesten kan udføres uden yderligere afgifter (fritagelse for told og afgifter med lignende virkning).
 2. Omladning
 2.1.
 Frysetrawlere til pelagisk fiskeri, der i henhold til overensstemmelsesattesten, jf. kapitel II, punkt 6.3, har ret til at omlade deres fangst, er forpligtet til at omlade i havn eller på reden ud for en mauretansk havn, undtagen hvis der er tale om sidste fangstrejse.
 2.2.
 Inden for rammerne af projekter for økonomisk udvikling, som afspejler målsætningerne i artikel 12 i protokollen, kan de mauretanske myndigheder tilpasse betingelserne for landing og omladning. Parterne drøfter spørgsmålet inden for rammerne af Det Blandede Udvalg.
 2.3.
 Et EU-fartøj, der omlader sin fangst i en havn i Mauretanien, er fritaget for enhver skat eller afgift med tilsvarende virkning undtagen havneafgifter og -gebyrer, der gælder på samme betingelser som for mauretanske fartøjer.
 2.4.
 Der gælder ikke nogen omladningsforpligtelse for den sidste fangstrejse (den fangstrejse, der går umiddelbart forud for, at fartøjet forlader de mauretanske fiskerizoner i en periode på mindst tre måneder).
 2.5.
 Føreren af et EU-fartøj giver senest 24 timer (48 timer for tunfiskerfartøjer) før omladningsdatoen (2) den mauretanske kystvagt og de mauretanske myndigheder i den havn, hvor der ønskes omladet, så vidt


text:
muligt ved hjælp af EIS eller i givet fald pr. mail med kopi til delegationen besked om omladningsdatoen med følgende oplysninger:
 a)
 navnet på det fiskerfartøj, hvis fangst skal omlades, og på transportfartøjet
 b)
 forventet dato og klokkeslæt for omladning
 c)
 mængde (i kilogram levende vægt) af hver art, der skal omlades (angivet ved alfa-3-FAO-koden for arten).
 2.6.
 Som svar på ovennævnte meddelelse giver den mauretanske kystvagt inden for en frist på 12 timer pr. fax eller e-mail fartøjsføreren eller dennes repræsentant sit samtykke, med kopi til delegationen.
 2.7.
 Mauretanien forbeholder sig ret til at nægte omladning, hvis transportfartøjet har drevet IUU-fiskeri, det være sig i eller uden for Mauretaniens fiskerizoner.
 3. Undtagelser fra landingsforpligtelsen
 I tilfælde af force majeure, f.eks. tekniske vanskeligheder eller transitvanskeligheder, der konstateres ved grænsen, når ferske fiskevarer transporteres over land, kan de berørte operatører undtagelsesvis iværksætte følgende undtagelsesprocedure:
 a)
 Operatøren underretter straks sine nationale myndigheder, EU-myndighederne (delegationen og Europa-Kommissionens GD MARE) og den mauretanske kystvagt om blokeringen ved grænsen.
 b)
 EU-myndighederne anmoder de mauretanske myndigheder om at indlede undtagelsesproceduren og sender listen over berørte fartøjer til den mauretanske kystvagt.
 c)
 Når denne undtagelsesprocedure er indledt, kan de berørte operatører anmode den mauretanske kystvagt om tilladelse til at lande deres fangster af ferske produkter i en havn uden for Mauretanien.
 d)
 Den mauretanske kystvagt udpeger hurtigst muligt embedsmænd til at kontrollere det eller de pågældende fartøjer på reden ud for en mauretansk havn eller til at tage to kontrollører/inspektører om bord, som skal ledsage fartøjet til udskibningshavnen.
 e)
 Ved afslutningen af landingen bliver kontrollørerne/inspektørerne bragt tilbage til deres oprindelige ombordtagningssted af operatøren.
 Denne procedure finder anvendelse, uden at det berører de øvrige undtagelser efter punkt 1.
 KAPITEL VI
 KONTROL
 1. Indsejling i og udsejling af fiskerizonen
 1.1.
 EU-fiskerfartøjer med fiskeritilladelse skal senest 36 timer inden indsejling eller udsejling af fiskerizonen give Mauretanien meddelelse herom; for notfartøjer til tunfiskeri og stangfiskerfartøjer til tunfiskeri og langlinefartøjer er fristen forkortet til seks timer.
 1.2.
 Når fartøjet meddeler, at det agter at sejle ind i eller ud af fiskerizonen, oplyser det bl.a.:
 a)
 fartøjets navn
 b)
 fartøjets radiokaldesignal
 c)
 forventet dato (dd/mm/åååå), klokkeslæt (UTC) og planlagt ind- og udsejlingspunkt (grad/min./sek.)
 d)
 mængde af hver art om bord, identificeret ved artens alfa-3-FAO-kode, udtrykt i kilogram levende vægt eller i givet fald antal fisk
 e)
 varernes præsentationsform.
 1.3.
 Meddelelsen gives så vidt mulig via det elektroniske registrerings- og indberetningssystem (EIS), eller, hvis dette ikke er muligt, pr. e-mail, fax eller pr. radio, til en e-mailadresse, et faxnummer eller radiofrekvens som meddelt af Mauretanien (se tillæg 10). Mauretanien bekræfter straks modtagelsen af meddelelsen.
 1.4.
 Ved meddelelse pr. e-mail sendes disse oplysninger vedrørende fartøjers indsejling og udsejling samtidig til delegationen til den e-mailadresse, der er angivet i tillæg 12.
 1.5.
 Mauretanien giver hurtigst muligt de berørte fartøjer og Unionen meddelelse om eventuelle ændringer af e-mailadresse, faxnummer eller radiofrekvens.
 1.6.
 Ethvert fartøj, der tages i at fiske i de mauretanske farvande uden i forvejen at have meddelt sin indsejling i zonen, pålægges sanktioner efter gældende


text:
mauretansk lovgivning.
 1.7.
 Indsejlings- og udsejlingsmeddelelserne beholdes i mindst ét år efter datoen for meddelelsen.
 1.8.
 Mens de befinder sig i fiskerizonen, skal EU-fartøjer sikre, at frekvenserne for internationale radiokaldesignaler (VHF kanal 16 eller HF 2 182 KHz) til stadighed overvåges.
 1.9.
 Før deres udsejling af fiskerizonen kontrolleres fartøjerne ved afslutningen af fangstrejsen af de kompetente myndigheder på grundlag af stikprøver på reden ud for havnen i Nouadhibou eller i Nouakchott.
 1.10.
 En sådan kontrol må højst vare seks timer for fartøjer til pelagisk fiskeri (fiskerikategori 6 og 7) og højst tre timer for de øvrige fiskerikategorier, medmindre særlige omstændigheder gør sig gældende.
 1.11.
 Manglende overholdelse af bestemmelserne i dette punkt 1 medfører anvendelse af sanktioner efter mauretansk lovgivning.
 1.12.
 Hvis det pågældende fartøj flygter, informerer ministeriet Unionen og flagmedlemsstaten herom, således at sanktionerne i punkt 1.11 kan iværksættes.
 2. Bestemmelser vedrørende inspektion på havet og i havn
 2.1.
 Mauretanien træffer de nødvendige foranstaltninger til at sikre, at de inspektioner, der udføres på havet og i havn om bord på EU-fartøjer inden for rammerne af fiskeriaftalen:
 a)
 udføres af fartøjer og/eller kontrolmedarbejdere fra Mauretanien, som tydeligt kan identificeres som værende bemyndiget af Mauretanien til at udføre fiskerikontrol. Hver kontrolmedarbejder fra Mauretaniens kystvagt skal være uddannet til at udføre fiskerikontrol og bærer et tjenestekort, som er udstedt af Mauretanien, hvorpå er anført hans identitet og kvalifikationer
 b)
 under ingen omstændigheder påvirker fartøjets og besætningens sikkerhed.
 2.2.
 Ved inspektion på havet kan den mauretanske kystvagts kontrolmedarbejdere ikke komme om bord på EU-fiskerfartøjet uden forudgående meddelelse via VHF-radio eller ved brug af den internationale signalkode. Hvert transportmiddel, som anvendes til gennemførelse af inspektionen, skal klart og tydeligt hejse en officiel vimpel eller et symbol, som signalerer, at det udfører fiskeriinspektionsopgaver på vegne af Mauretanien.
 2.3.
 Føreren af EU-fartøjet skal bistå kontrolmedarbejderne med at komme om bord og i udførelsen af deres arbejde. Han er forpligtet til at samarbejde med de embedsmænd, der er udpeget til at foretage fiskerikontrol.
 2.4.
 Inspektionen gennemføres af et antal kontrolmedarbejdere fra den mauretanske kystvagt, som er tilpasset omstændighederne omkring inspektionen, og de skal fremvise id og kvalifikationer, inden de foretager inspektionen.
 2.5.
 Kontrolmedarbejderne kan undersøge alle områder, alt udstyr, alle fiskeredskaber, alle fangster, alle dokumenter og alle de registreringer af dataoverførsler, som de skønner nødvendige for at kunne verificere, at fiskeriaftalen overholdes. De kan ligeledes stille spørgsmål til fartøjsføreren, besætningsmedlemmerne og alle andre personer, der er om bord på det fartøj, der inspiceres. De kan tage kopi af alle dokumenter, der findes relevante.
 2.6.
 Kontrolmedarbejderne kan ikke blande sig i EU-fartøjets førers ret til at kommunikere med ejeren og/eller myndighederne i fartøjets flagstat.
 2.7.
 Kontrolmedarbejderne må ikke opholde sig længere om bord på EU-fartøjet, end det er nødvendigt for at løse inspektionsopgaverne. Inspektionen må under alle omstændigheder ikke vare længere end tre timer for pelagiske kategorier og halvanden time for de øvrige kategorier, medmindre det er absolut nødvendigt.
 2.8.
 Kontrolmedarbejderne foretager inspektionen på en sådan måde, at fartøjet, dets fiskeri og last samt landing eller omladning påvirkes mindst


text:
muligt.
 2.9.
 Mauretanien skal sikre, at eventuelle klager i forbindelse med inspektion af et EU-fartøj undersøges grundigt og i henhold til mauretansk lovgivning.
 2.10.
 Mauretanien kan give tilladelse til, at Unionen deltager i inspektion på land og på havet som observatør.
 2.11.
 Ved afslutning af hver inspektion udarbejder kontrolmedarbejderne en inspektionsrapport, der indeholder resultatet af inspektionen, de overtrædelser, som de konstaterer, og de yderligere foranstaltninger, der eventuelt kan træffes af Mauretanien.
 2.12.
 Føreren af EU-fartøjet har ret til at anføre eventuelle bemærkninger i inspektionsrapporten.
 2.13.
 Inspektionsrapporten underskrives af lederen af det kontrolteam, der har udfærdiget rapporten, og af føreren af EU-fartøjet. Fartøjsførerens underskrift gælder kun som kvittering for modtaget kopi af rapporten. Hvis fartøjsføreren nægter at underskrive inspektionsrapporten, skal han i inspektionsrapporten skriftligt give en begrundelse herfor og anføre »underskrift nægtet«.
 2.14.
 Hvis inspektionsrapporten udfærdiges manuelt, skal skriften være letlæselig, og der skal anvendes udsletteligt blæk.
 2.15.
 Kontrolmedarbejderne giver EU-fartøjets fører en kopi af inspektionsrapporten, inden de forlader fartøjet. Mauretanien sender en kopi af inspektionsrapporten til Unionen senest syv dage (inspektion på havet) og 48 timer (inspektion i havn) efter inspektionen uanset resultatet af inspektionen.
 3. Ordning med gensidig observation af kontrol på land og på havet
 3.1.
 Parterne kan beslutte at indføre en ordning med gensidig observation af kontrol på land og på havet. Med henblik herpå udpeger de hver især repræsentanter, der er til stede ved de respektive nationale myndigheders kontrol og inspektion, og som kan fremsætte bemærkninger med hensyn til gennemførelsen af protokollen.
 3.2.
 Disse repræsentanter skal have følgende kvalifikationer:
 a)
 faglige kvalifikationer
 b)
 tilstrækkelig erfaring inden for fiskeri
 c)
 indgående kendskab til fiskeriaftalen og protokollen.
 3.3.
 Når repræsentanterne er til stede ved inspektioner, foretages disse af de nationale kontrolmyndigheder, og repræsentanterne kan ikke på eget initiativ udøve de inspektionsbeføjelser, som de nationale embedsmænd har.
 3.4.
 Når repræsentanterne ledsager de nationale embedsmænd, skal de have adgang til de fartøjer, lokaler og dokumenter, som embedsmændene inspicerer, med henblik på indsamling af de ikkepersonlige oplysninger, der er nødvendige for, at de kan udføre deres arbejde.
 3.5.
 Repræsentanterne ledsager de nationale kontrolmyndigheder under deres besøg om bord på fartøjer i havn, i auktionshaller, hos fiskegrossister, i fryselagre og andre lokaler i forbindelse med landing og opbevaring af fisk inden første salg på det område, hvor første markedsføring finder sted.
 3.6.
 Repræsentanterne udarbejder og sender hver fjerde måned en rapport om de kontroller, som de har deltaget i. Rapporten sendes til de kompetente myndigheder. Disse myndigheder fremsender en kopi til den anden part.
 3.7.
 Parterne kan beslutte at gennemføre fælles inspektioner.
 3.8.
 Repræsentanten skal i forbindelse med fælles kontrol behandle materiel og udstyr om bord på fartøjerne og andre installationer med respekt og respektere, at alle dokumenter, som han har adgang til, er fortrolige. Parterne er enige om at iagttage tavshedspligten fuldt ud i forbindelse med gennemførelsen af denne ordning.
 3.9.
 Dette program anvendes i Unionens landingshavne og i mauretanske havne.
 3.10.
 Hver part bærer alle omkostninger i forbindelse med sin repræsentant ved fælles kontroller, herunder udgifter til rejser og ophold.


text:
4. Deltagelsesbaseret overvågning ved bekæmpelsen af IUU-fiskeri
 4.1.
 For at styrke bekæmpelsen af IUU-fiskeri skal førere af EU-fartøjer rapportere tilstedeværelsen af ethvert fartøj, der opholder sig i fiskerizonen og udøver mistænkelige aktiviteter, som kan være IUU-fiskeri, og giver så mange oplysninger som muligt om, hvad der er observeret. Observationsrapporterne sendes straks ad elektronisk vej til de mauretanske myndigheder (den mauretanske kystvagt) og til de kompetente myndigheder i det observerende fartøjs flagstat, som straks videresender dem til Unionen eller til det organ, som den/Unionen har udpeget.
 4.2.
 Mauretanien sender Unionen enhver observationsrapport, som den ligger inden med, om EU-fartøjer, der muligvis udøver aktiviteter, der kan udgøre IUU-fiskeri i fiskerizonen.
 KAPITEL VII
 OVERTRÆDELSER
 1. Besøgsrapport og overtrædelsesrapport
 1.1.
 Hver konstateret overtrædelse begået af et EU-fiskerfartøj skal være konstateret af kontrolmedarbejderne og skal være baseret på en objektiv og materiel konstatering af kendsgerninger, der kan kvalificeres som en overtrædelse. Der må ikke være tale om en formodning om overtrædelse.
 1.2.
 Inspektionsrapporten skal underskrives af fartøjsføreren, som kan tilføje eventuelle forbehold, og som straks får en kopi heraf af kontrolmedarbejderne, jf. punkt 2.15 i kapitel VI. En sådan underskrift indskrænker ikke de rettigheder og de forsvarsmuligheder, som fartøjsføreren kan påberåbe sig i forbindelse med den påståede overtrædelse.
 1.3.
 Overtrædelsesrapporten udarbejdes af den kontorchef, der har foretaget inspektionen, i nøje overensstemmelse med de overtrædelser, der er konstateret og registreret i den inspektionsrapport, der er udarbejdet efter inspektionen af fartøjet. Den skal ledsages af ethvert bevismateriale, som gør det muligt at begrunde realiteten af den konstaterede overtrædelse på objektiv vis.
 1.4.
 Under kontrollen tages der hensyn til resultaterne af den tekniske kontrol af fartøjets specifikationer (kapitel II).
 2. Meddelelse af overtrædelser
 2.1.
 I tilfælde af overtrædelser sender den mauretanske kystvagt hurtigst muligt pr. post fartøjsrepræsentanten rapporten om overtrædelsen sammen med inspektionsrapporten. Den mauretanske kystvagt underretter hurtigst muligt Unionen herom ad elektronisk vej og fremsender de relevante dokumenter til Unionen.
 2.2.
 Hvis der er tale om en overtrædelse, som ikke kan bringes til ophør på havet, skal fartøjsføreren på den ansvarlige kontrolenheds forlangende sejle sit fartøj til den udpegede havn (omdirigering). Den mauretanske kystvagt underretter straks Unionen herom. I tilfælde af en overtrædelse, som fartøjsføreren erkender at have begået, og som kan bringes til ophør på havet, kan fartøjet fortsætte med at fiske. I begge tilfælde kan fartøjet fortsætte med at fiske, når overtrædelsen er bragt til ophør.
 3. Behandling af en overtrædelse uden omdirigering
 3.1.
 Efter protokollen kan overtrædelsessager behandles enten ved mægling eller ad rettens vej.
 3.2.
 Inden behandlingen af overtrædelsen og senest 48 timer efter meddelelsen af overtrædelsen, modtager Unionen fra Mauretanien alle de detaljerede oplysninger, som vedrører de forhold, som overtrædelsen består i, og eventuelle følger.
 3.3.
 Den mauretanske kystvagt indkalder mæglingskommissionen. Alle oplysninger om forløbet af mæglingen eller retssagen i forbindelse med EU-fartøjernes overtrædelser meddeles så hurtigt som muligt Unionen. Hvis det er nødvendigt, kan formanden for mæglingskommissionen undtagelsesvist give to repræsentanter for rederen lov til at deltage i mæglingskommissionens møder. Han har ret til at gøre sine argumenter gældende og fremlægge


text:
yderligere oplysninger om sagens omstændigheder.
 3.4.
 Resultatet af proceduren i punkt 3.3 meddeles så hurtigt som muligt ad elektronisk vej til rederen eller dennes repræsentant samt til Unionen via delegationen.
 3.5.
 Betaling af eventuelle bøder sker ved bankoverførsel senest 30 dage efter mæglingsprocedurens afslutning. Eventuelle bøder skal være betalt, før det pågældende fartøj kan forlade fiskerizonen. Som dokumentation for betaling af bøden godtages en kvittering udstedt af Mauretaniens statskasse eller på andre dage end arbejdsdage en SWIFT-bankoverførsel bekræftet af Mauretaniens nationalbank.
 3.6.
 Hvis mæglingen er slået fejl, overdrager ministeriet snarest muligt sagen til Mauretaniens offentlige anklager. Hvis sagen slutter med domfældelse i form af bøde, skal bøden betales ved overførsel senest 30 dage efter domfældelse. Som dokumentation for betaling af bøden godtages en kvittering udstedt af Mauretaniens statskasse eller på andre dage end arbejdsdage en SWIFT-bankoverførsel bekræftet af Mauretaniens nationalbank.
 4. Behandling af en overtrædelse med omdirigering
 4.1.
 Fartøjet, der omdirigeres som følge af påvisningen af en overtrædelse, tilbageholdes i havnen, indtil forpligtelserne som følge af mæglingsproceduren er opfyldt.
 4.2.
 Før der indledes en retslig procedure, forsøges den formodede overtrædelse behandlet efter mæglingsproceduren på de i punkt 3.3-3.5 fastsatte betingelser. Denne procedure afsluttes senest tre arbejdsdage efter den dato, hvor omdirigeringen er startet.
 4.3.
 Inden mæglingsproceduren og senest 48 timer efter datoen for omdirigeringens start modtager Unionen fra Mauretanien alle de detaljerede oplysninger, som vedrører de forhold, som overtrædelsen består i, og eventuelle følger.
 4.4.
 Hvis mæglingen er slået fejl, overdrager ministeriet straks sagen til Mauretaniens offentlige anklager. Hvis sagen slutter med domfældelse i form af bøde, skal bøden betales i henhold til punkt 3.6.
 4.5.
 I henhold til mauretansk lovgivning stiller rederen en bankgaranti, som skal fastsættes af den kompetente myndighed eller den kompetente domstol inden for senest 72 timer efter mæglingsprocedurens afslutning under hensyntagen til omkostningerne ved opbringningen og størrelsen af de bøder og den erstatning, som de ansvarlige for overtrædelsen kan idømmes. Bankgarantien frigives først, når retssagen er afgjort. Den frigives straks, hvis sagen ender uden domfældelse. Hvis fartøjet idømmes en bøde, der er mindre end den stillede sikkerhed, frigiver de kompetente mauretanske myndigheder det overskydende beløb.
 4.6.
 Fartøjet frigives:
 a)
 efter at de forpligtelser, som følger af mæglingen, er opfyldt, eller
 b)
 når den i punkt 4.5 omhandlede bankgaranti er stillet og accepteret af ministeriet i afventning af en domstolsafgørelse. Som dokumentation for betaling af garantien godtages en kvittering udstedt af Mauretaniens statskasse eller på andre dage end arbejdsdage en SWIFT-bankoverførsel bekræftet af Mauretaniens nationalbank.
 5. Udveksling af oplysninger om kontroller og overtrædelser
 Parterne forpligter sig til at forbedre de nødvendige procedurer for at sikre en fortsat dialog om de gennemførte kontrolforanstaltninger, igangværende overtrædelsessager, resultaterne af mæglingsprocedurer og retssager og alle vanskeligheder ved udførelsen af kontroller og opfølgningen af overtrædelsessager.
 KAPITEL VIII
 SATELLITBASERET FARTØJSOVERVÅGNINGSSYSTEM (FOS)
 1. Fartøjspositionsmeldinger – FOS
 Uanset de i EU-lovgivningen gældende bestemmelser om FOS for EU-fartøjer skal EU-fartøjer, der opholder sig i fiskerizonen, være udstyret med et FOS, der er gyldigt i Mauretanien. Dette system skal sikre, at deres position hver time automatisk


text:
og kontinuerligt meddeles til den mauretanske kystvagts (GCM) overvågningscenter.
 2. Bestemmelser for transmission til den mauretanske kystvagt
 2.1.
 Positionsmeldingen skal indeholde følgende oplysninger:
 a)
 fartøjets identifikation
 b)
 fartøjets seneste geografiske position (længdegrad og breddegrad) med en fejlmargin på under 100 meter og et konfidensinterval på 99 %
 c)
 dato og klokkeslæt for registrering af position
 d)
 fartøjets fart og kurs
 2.2.
 Overvågningssystemet skal opfylde specifikationerne i tillæg 7.
 2.3.
 Mauretaniens fiskeriovervågningscenter (FOC) er ansvarlig for den automatiske behandling af positionsmeldinger.
 3. Fartøjets fremsendelse af positionsmeldinger i tilfælde af driftssvigt i FOS
 3.1.
 Fartøjsføreren er ansvarlig for, at fartøjets FOS til enhver tid er fuldt funktionsdygtigt, og at positionsmeldingerne sendes på korrekt vis til Mauretaniens og flagstatens fiskeriovervågningscenter.
 3.2.
 I tilfælde af tekniske fejl ved eller svigt af det permanente satellitovervågningsudstyr, der er installeret om bord på fiskerfartøjet, underretter fartøjsføreren straks Mauretanien om enhver funktionsfejl ved fremsendelsen og modtagelsen af positionsmeldinger med henblik på hurtigst muligt at nå frem til en teknisk løsning. Fartøjsføreren fremsender hver fjerde time oplysningerne i punkt 2.1 ved e-mail, radio eller fax til den mauretanske kystvagt, den pågældendes kontaktperson på land og flagstatens fiskeriovervågningscenter.
 3.3.
 Hvis FOS'et om bord på fartøjet svigter eller ikke fungerer korrekt, skal fartøjsføreren og/eller ejeren sørge for, at FOS'et repareres eller udskiftes inden for senest fem dage. Hvis denne frist ikke overholdes, skal fartøjet anløbe en mauretansk havn. Hvis fartøjet gør ophold i en mauretansk havn inden for disse fem dage, må det først genoptage fiskeriet i Mauretaniens fiskerizone, når dets FOS er fuldt ud funktionsdygtigt.
 3.4.
 Fartøjsføreren betragtes som ansvarlig for enhver påvist manipulation af fartøjets FOS med henblik på at forstyrre systemets drift eller forfalske positionsmeldinger. Enhver overtrædelse giver anledning til sanktioner i henhold til mauretansk lovgivning.
 3.5.
 Efter et svigt i dets FOS må et fiskerfartøj kun forlade en havn, hvis det efter anmodning fra flagstaten via delegationen modtager en tilladelse fra Mauretanien.
 4. Fartøjets position ved forespørgsel (polling)
 FOS-terminalen skal til enhver tid være tilgængelig med henblik på, at Mauretaniens fiskeriovervågningscenter kan indhente positionsmeddelelser (polling). Ved hver anmodning skal FOS-terminalen kunne levere data om fiskerfartøjets aktuelle position i realtid. Formålet er at opnå positionsbestemmelser i realtid ud over de foreskrevne positionsmeldinger (én gang i timen).
 KAPITEL IX
 PÅMØNSTRING AF MAURETANSKE SØMÆND
 1.
 Under fiskeriet i fiskerizonen påmønstrer hvert EU-fiskerfartøj kvalificerede sømænd, der er udpeget af fartøjets repræsentant, efter aftale med rederen, blandt de navne, der er opført på den liste, som de kompetente mauretanske myndigheder har ajourført, og som er udarbejdet på grundlag af de kriterier, der er angivet i tillæg 11. Antallet af sømænd, der skal påmønstres, er angivet i tillæg 11, punkt 1.
 2.
 De kompetente mauretanske myndigheder sender hver måned rederne eller deres repræsentanter en liste over kvalificerede søfolk, som er udpeget af de kompetente mauretanske myndigheder. Hvis rederen gennem de kompetente mauretanske myndigheder ikke finder nogen disponible kvalificerede sømand på listen i overensstemmelse med de fastsatte retningslinjer, fritages rederen for denne forpligtelse og de dertil knyttede forpligtelser, der er fastsat i dette kapitel,


text:
herunder betaling af den faste godtgørelse, jf. punkt 11.
 3.
 I det omfang det er muligt, tager rederne praktikanter om bord inden for rammerne af den i punkt 2 omhandlede forpligtelse til påmønstring af mauretanske sømænd. De kvalificerede praktikanter kan udpeges af EU-fartøjets repræsentant efter aftale med rederen ud fra navnene på den liste, som de kompetente mauretanske myndigheder har forelagt.
 4.
 Rederen eller dennes repræsentant meddeler de kompetente mauretanske myndigheder navn og kontaktoplysninger på de mauretanske sømænd, der kan påmønstres det pågældende EU-fartøj, med angivelse af deres position på besætningslisten for hver fangstrejse i overensstemmelse med tillæg 11.
 5.
 Den Internationale Arbejdsorganisations (ILO's) erklæring om grundlæggende principper og rettigheder på arbejdet og andre relevante ILO-konventioner gælder automatisk for mauretanske sømænd, der er påmønstret EU-fartøjer. Dette gælder navnlig foreningsfriheden og den faktiske anerkendelse af ret til kollektive forhandlinger, afskaffelse af forskelsbehandling med hensyn til beskæftigelse og erhverv samt arbejds- og levevilkårene om bord på fiskerfartøjer.
 6.
 Påmønstres der mauretanske sømænd, indgås der ansættelseskontrakter mellem redernes repræsentant og sømændene i samråd med de kompetente mauretanske myndigheder. Disse kontrakter sikrer mauretanske sømænd den socialsikringsdækning, som de har krav på i henhold til den lovgivning, der gælder for deres kontrakt, herunder syge- og ulykkesforsikring, pensionsydelser, feriegodtgørelse og godtgørelse ved kontraktens udløb samt den grundløn, der skal udbetales i henhold til dette kapitel. Ansættelseskontrakterne skal opfylde kravene i tillæg 11. Der udleveres en kopi af kontrakten til de underskrivende parter og de kompetente mauretanske myndigheder i overensstemmelse med tillæg 11.
 7.
 Hvis mauretanske sømænd påmønstres, betales deres løn af rederne. De grundlæggende lønforhold, dvs. mindstelønnen før tillæg af bonusser, der tildeles mauretanske sømænd, fastsættes enten på grundlag af mauretansk lovgivning eller på grundlag af ILO's minimumsstandard for sømænd, alt efter hvilken, der har den højeste værdi. De øvrige fordele må ikke være af en lavere værdi, end dem, der gælder for sømænd fra andre lande i ACS, som udfører lignende opgaver.
 8.
 Repræsentanten betragtes som rederens lokale repræsentant.
 9.
 Rederen afholder i givet fald omkostningerne ved ombordtagning og ilandsætning og hjemtransport for mauretanske sømænd mellem indskibnings- eller udskibningshavnen og deres sædvanlige opholdssted.
 10.
 Alle mauretanske sømænd, der er påmønstret EU-fartøjer, skal melde sig hos føreren af det udpegede fartøj dagen før den foreslåede påmønstringsdato. Hvis en mauretansk sømand ikke melder sig på den dato og det tidspunkt, der er fastsat for påmønstring, fritages rederen automatisk for forpligtelsen til at påmønstre sømanden.
 11.
 Hvis antallet af kvalificerede mauretanske sømænd på EU-fartøjer af andre årsager end dem, der er omhandlet i punkt 10, ikke når op på det minimumsniveau, der er angivet i punkt 1, betaler rederen et fast beløb på 20 EUR for hver sømand, der ikke påmønstres, pr. fiskedag i fiskerizonen. Det faste beløb indbetales til de mauretanske myndigheder, senest 90 dage, efter at fiskeritilladelsens gyldighedsperiode er udløbet.
 12.
 I tilfælde af vanskeligheder ved anvendelsen af dette kapitel holder parterne samråd, herunder også inden for rammerne af Det Blandede Udvalg, for at udveksle alle relevante oplysninger om anvendelsen og finde frem til de bedst


text:
egnede løsninger på disse vanskeligheder.
 KAPITEL X
 VIDENSKABELIGE OBSERVATØRER
 1.
 Der indføres en ordning for videnskabelig observation om bord på EU-fartøjer. For tunfiskerfartøjer skal denne ordning være i overensstemmelse med de relevante henstillinger, som ICCAT har vedtaget.
 2.
 EU-fartøjer, der har tilladelse til at fiske i fiskerizonen i henhold til protokollen, skal tage observatører om bord, der er udpeget som »videnskabelige observatører« af de mauretanske myndigheder. Resultatet af det arbejde, der udføres af sådanne observatører, kan udelukkende anvendes til videnskabelige formål.
 3.
 Parterne er enige om at tage observatører om bord i overensstemmelse med det antal og den hyppighed, der er fastsat i specifikationsbladene i tillæg 2. Hvilke fartøjer, der skal tage mauretanske videnskabelige observatører om bord, med undtagelse tunfiskerfartøjer (notfartøjer), for hvilke ombordtagningen sker efter anmodning fra ministeriet, fastlægges efter en fælles aftale mellem parterne. I alle tilfælde kan der kun tages én videnskabelig observatør om bord ad gangen pr. fartøj.
 4.
 Bortset fra kategori 6 (små pelagiske arter) varer en videnskabelig observatørs ophold om bord på et fartøj en fangstrejse. På udtrykkelig anmodning af en af parterne kan opholdet dog fordeles over flere fangstrejser alt efter den gennemsnitlige længde af et givet fartøjs forventede fangstrejser.
 5.
 Ministeriet meddeler Unionen via delegationen navnene på de udpegede videnskabelige observatører, som er i besiddelse af de fornødne dokumenter, senest syv arbejdsdage før den planlagte dato for deres ombordtagning.
 6.
 Alle omkostninger ved de videnskabelige observatørers arbejde, herunder løn, honorarer og godtgørelser for den videnskabelige observatør, afholdes af ministeriet.
 7.
 Ministeriet træffer de fornødne foranstaltninger med henblik på den videnskabelige observatørs ombordtagning og ilandsætning.
 8.
 Den videnskabelige observatør skal under sit ophold om bord have samme forhold som fartøjets officerer.
 9.
 Den videnskabelige observatør skal have adgang til alle faciliteter, der er nødvendige, for at han kan udføre sit arbejde. Fartøjsføreren giver observatøren adgang til de kommunikationsmidler, der er nødvendige for at udføre arbejdet, til de dokumenter, der direkte vedrører fartøjets fiskeri, dvs. fiskerilogbogen, den supplerende fiskerilogbog og navigationslogbogen, samt til de dele af fartøjet, som observatøren skal have adgang til for lettere at kunne udføre sit observationsarbejde.
 10.
 Den videnskabelige observatør melder sig til føreren af det udpegede fartøj dagen før den fastsatte dato for ombordtagning. Hvis den videnskabelige observatør ikke melder sig, underretter fartøjsføreren ministeriet og Unionen herom. I så tilfælde har fartøjet ret til at forlade havnen. Ministeriet kan dog straks for egen regning iværksætte ombordtagning af en ny videnskabelig observatør, uden at dette forstyrrer fartøjets fiskeaktiviteter.
 11.
 Den videnskabelige observatør skal være i besiddelse af:
 a)
 en tjenesterejseordre udarbejdet af den videnskabelige institution
 b)
 tilstrækkelig erfaring inden for fiskeri
 c)
 indgående kendskab til Den Uafhængige Fælles Videnskabelige Komités validerede videnskabelige observationsprotokol og bestemmelserne om videnskabelige observationer i protokollen.
 12.
 Den videnskabelige observatør sørger for, at der til videnskabelige formål indsamles data om EU-fartøjers fiskeri i fiskerizonen. Den pågældende udfærdiger en rapport herom. Den pågældende har navnlig til opgave at:
 a)
 at observere fartøjernes fiskeri
 b)
 at registrere fartøjernes position, når de fisker
 c)
 at udtage biologiske prøver som


text:
led i videnskabelige programmer
 d)
 at registrere, hvilke fiskeredskaber og maskestørrelser der anvendes.
 13.
 Alle observationsopgaver er begrænset til fiskeri og dertil knyttede aktiviteter, som er omfattet af protokollen.
 14.
 I overensstemmelse med punkt 3 aftaler parterne, at ombordtagningen så vidt muligt omfatter hele fangstrejsen (ombordtagning ved begyndelsen og ilandsætning ved afslutningen) for at kunne anvende fuldstændige data om fangstrejsen til vejningen og for at undgå afbrydelser, der kan forstyrre dynamikken i det kommercielle fiskeri.
 15.
 Parterne er også enige om at planlægge observationer, der dækker den hele den årlige aktivitetscyklus (januar til december).
 16.
 For at optimere indsatsen og undgå geografiske og tidsmæssige overlapninger eller dobbeltarbejde sørger parterne for koordineringen mellem nationale, regionale og Unionens observationsprogrammer. Med henblik herpå indfører de en fælles rotationsordning for disse programmer (en observatør på et fartøj under en fangstrejse).
 17.
 Observatørerne bør udskiftes mellem to rejser for at undgå, at de arbejder i for lange perioder.
 18.
 Arbejdsmetoderne, de aspekter, som den videnskabelige observatør skal tage hensyn til, og observatørens opgaver er beskrevet i Håndbøgerne for videnskabelige observatører om bord i vestafrikanske farvande for de fire typer fiskeri: rejefiskeri, kulmulefiskeri, fiskeri efter blæksprutte og pelagisk fiskeri.
 19.
 Ved observationsperiodens udløb udfærdiger den videnskabelige observatør, inden han forlader fartøjet, en rapport efter modellen i tillæg 11. Han underskriver den i nærværelse af fartøjsføreren, som kan tilføje eller anmode om at få tilføjet eventuelle bemærkninger, som han finder relevante, idet hver bemærkning skal efterfølges af hans underskrift. Fartøjsføreren får udleveret en kopi af rapporten, når den videnskabelige observatør går fra borde, ligesom den sendes til ministeriet og til Unionen.
 KAPITEL XI
 NÆRMERE BESTEMMELSER OM GENNEMFØRELSE AF FORSØGSFISKERI
 1.
 Parterne beslutter sammen:
 a)
 hvilke EU-fiskere, der skal deltage i forsøgsfiskeriet
 b)
 hvilken periode der er mest velegnet i den henseende, og
 c)
 hvilke betingelser der skal gælde.
 For at lette fartøjernes undersøgelsesarbejde fremlægger ministeriet de foreliggende videnskabelige oplysninger og andre basisoplysninger. Parterne fastlægger sammen den videnskabelige protokol, der skal anvendes som grundlag for forsøgsfiskeriet, og som skal fremsendes til de berørte aktører.
 2.
 Mauretaniens fiskerierhverv inddrages tæt (koordinering og dialog om betingelserne for forsøgsfiskeri).
 3.
 Forsøgstogterne skal vare i mindst tre og højst seks måneder, medmindre parterne har aftalt at ændre varigheden.
 4.
 Unionen giver Mauretanien meddelelse om indkomne ansøgninger om licens til forsøgsfiskeri. Den sender dem følgende tekniske data:
 a)
 fartøjets tekniske specifikationer
 b)
 fartøjsofficerernes fiskerifagkundskaber
 c)
 forslag til tekniske parametre for forsøgstogtet (varighed, redskab, udforskningsområde osv.)
 d)
 finansieringsmåden.
 5.
 Hvis der er behov for det, organiserer Mauretanien en dialog om de tekniske og finansielle aspekter med Unionen og eventuelt med de berørte redere.
 6.
 Før forsøgstogtet skal EU-fartøjet anløbe mauretansk havn for at lade sig underkaste de inspektioner, der er fastsat i kapitel II, punkt 6.
 7.
 Inden togtet indledes, indgiver rederne til Mauretanien og Unionen:
 a)
 en erklæring om de fangster, der allerede er om bord
 b)
 de tekniske specifikationer for det fiskeredskab, der anvendes på togtet
 c)
 en forsikring om, at de overholder Mauretaniens fiskerilovgivning.
 8.
 Under togtet har rederne følgende forpligtelser: